**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Απριλίου 2021, ημέρα Δευτέρα και ώρα 12.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός Κρατικός Προϋπολογισμός και συνταξιοδοτική ρύθμιση». (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα, καλή εβδομάδα από την Επιτροπή.

Συνεχίζεται σήμερα η επεξεργασία και εξέταση του σχεδίου νόμου του Υπουργείου Οικονομικών με τίτλο «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός Κρατικός Προϋπολογισμός και συνταξιοδοτική ρύθμιση».

Είμαστε στην τέταρτη συνεδρίαση και δεύτερη ανάγνωση.

Τον λόγο έχει ο Εισηγητής της Πλειοψηφίας, κ. Γεώργιος Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριε Υπουργέ, κύριε Γενικέ Γραμματέα, τις δύο προηγούμενες συνεδριάσεις, εκτός από τη συνεδρίαση παρουσία εκπροσώπων φορέων, διατύπωσα την άποψη ότι το σχέδιο νόμου, το οποίο συζητάμε, διαμορφώνει ένα συνεκτικό και ολοκληρωμένο νομικό σχέδιο σε θέματα κρατικής αρωγής μετά από θεομηνίες. Και γιατί είναι ολοκληρωμένο; Γιατί έχει όργανα διοίκησης, επίπεδα διοίκησης, αρμοδιότητες, διαδικασίες και ένα σύστημα διεπαφών και κυρίως είναι ολοκληρωμένο, αφού προβλέπονται ζητήματα που ήταν μία πηγή προβλημάτων που δημιουργούνταν παλαιότερα, οι χρηματοδοτήσεις και οι διακριτοί ρόλοι.

Επομένως, αυτό σημαίνει ότι το σύστημα αυτό, δηλαδή η εφαρμογή του σχεδίου νόμου θα οδηγήσει σε γρήγορες αποφάσεις, πιστότητα στην αποτύπωση των ζημιών και γρήγορες χρηματοδοτήσεις.

Ένα άλλο σημείο στο οποίο δόθηκαν διευκρινίσεις, μετά από συζητήσεις που έγιναν και κυρίως, αν θυμάμαι καλά στην συζήτηση με παρουσία των εκπροσώπων φορέων ήταν το ότι στο συγκεκριμένο σχέδιο νόμου περιλαμβάνονται και οι αγροτικές εκμεταλλεύσεις και με την έννοια αυτή, ειδικότερα η αλιεία - το λέει ρητά άλλωστε - όπως και οι δασικές επιχειρήσεις κάτω από την «ομπρέλα» παντός είδους οικονομικές δραστηριότητες που αναφέρει το σχέδιο νόμου.

Επίσης, διευκρινίστηκε ένα θέμα που αφορά στις γεωργικές εκμεταλλεύσεις και τέλος σε ότι αφορά τον «βραχίονα» του ΕΛΓΑ, μας δόθηκε η δυνατότητα με την παρουσία του και παρουσίαση που έκανε Πρόεδρος του ΕΛΓΑ, ο κ. Λυκουρέντζος, να διαπιστώσουμε τη σημαντική συμβολή του ΕΛΓΑ στα θέματα αποζημιώσεων μετά από θεομηνίες και καταστροφές.

Είχα κάνει μια παρουσίαση των προβλέψεων του σχεδίου νόμου. Είχα φτάσει στο άρθρο 15. Από εκεί θα ξεκινήσω. Περιφερειακός συντονιστής κρατικής αρωγής είναι ένας μόνιμος σύνδεσμος μεταξύ της κυβερνητικής επιτροπής κρατικής αρωγής και της τοπικής αυτοδιοίκησης των φορέων της περιοχής, ο οποίος συντονίζει όλες τις διαδικασίες εκτίμησης, ενημερώνει τους πολίτες για τα δικαιώματά τους μετά την επέλευση της καταστροφής και μεριμνά για την έκδοση αποφάσεων έγκρισης σύστασης των επιτροπών που πιστοποιούν τις ζημιές και εννοείται ότι συντάσσει μία έκθεση ετήσια, η οποία παρουσιάζεται κατά τις συνεδριάσεις του περιφερειακού συμβουλίου, όπως συμβαίνει για όλα τα θέματα κάθε χρόνο.

Οι επιτροπές κρατικής αρωγής είναι αυτές που συντονίζονται από τον εκπρόσωπο του συστήματος στην περιφέρεια, όπως είπα νωρίτερα, και είναι γνωστός ως περιφερειακός συντονιστής κρατικής αρωγής. Οι επιτροπές αυτές συστήνονται σε επίπεδο περιφερειακής ενότητας, έχουν συγκεκριμένα κριτήρια και εφαρμόζουν αρχές δεοντολογίας, προκειμένου να βελτιστοποιηθεί ο τρόπος λειτουργίας τους. Όταν οι ζημιές αφορούν στο γεωργικό κεφάλαιο, σύμφωνα με τις προβλέψεις του σχεδίου νόμου, συμμετέχει και εκπρόσωπος του ΕΛΓΑ, όπως είναι κατανοητό και είναι ορθή αυτή η πρόβλεψη.

Στο άρθρο 17, για το εθνικό μητρώο στελεχών επιτροπών κρατικής αρωγής, εντάσσονται στο μητρώο αυτό οι υποψήφιοι για να ενταχθούν στις επιτροπές κρατικής αρωγής, που μπορεί να είναι δημόσιοι υπάλληλοι ιδιωτικού δικαίου αορίστου χρόνου και υπάλληλοι κατηγορίας Π.Ε. και Τ.Ε., που είπα. Για αυτό είπα ότι πρόκειται περί ενός ολιστικού σχεδιασμού και με τους όρους, τις προδιαγραφές και τις προϋποθέσεις ένταξης κάποιου ενδιαφερόμενου στο προηγούμενο μητρώο. Οι επιτροπές αυτές προβλέπεται πώς θα αποζημιώνονται.

Συστήνεται, επίσης, προκειμένου να υπάρχει συντονισμός, και ένας «ιμάντας» στις σχέσεις μεταξύ της κρατικής διοίκησης και της αυτοδιοίκησης. Συστήνεται στη Γενική Γραμματεία Οικονομικής Πολιτικής του Υπουργείου Οικονομικών η Διεύθυνση Κρατικής Αρωγής. Κατά τη γνώμη μου, είναι πολύ ορθή αυτή πρόβλεψη, γιατί αυτή θα διαθέτει τα μέσα με τα οποία η επιτροπή αποκεντρωμένα να λειτουργεί, προκειμένου να επιφέρει το καλύτερο δυνατό αποτέλεσμα. Επιπλέον, ο νόμος προβλέπει πώς θα ρυθμιστούν διάφορα θέματα.

Πάμε τώρα στη στελέχωση της Διεύθυνσης Κρατικής Αρωγής. Καταρχήν, η Διεύθυνση θα αποτελείται από 20 άτομα. Προβλέπεται μεταβατικά και για να λειτουργήσει άμεσα το σύστημα παρακολούθησης και καταβολής χρηματοδοτήσεων, η σύστασή της με 10 στελέχη και αυτό είναι προς όφελος τελικά της κοινής προσπάθειας που γίνεται μέσα από το νόμο. Ο έλεγχος, εν τω μεταξύ, του τρόπου υλοποίησης του συστήματος που προβλέπεται στο σχέδιο νόμου θα γίνεται από τη Διεύθυνση Κρατικής Αρωγής, είτε δειγματοληπτικά, είτε συστημικά και συστηματικά. Παράλληλα, υπάρχει υποχρέωση από την περιφέρεια να κρατά τα στοιχεία 5 χρόνια προκειμένου να είναι αξιοποιήσιμα ανά πάσα στιγμή.

Στις μεταβατικές διατάξεις προβλέπεται ότι μέσα σε 2 μήνες από την έναρξη λειτουργίας της Διεύθυνσης Κρατικής Αρωγής του Υπουργείου Οικονομικών, μεταφέρονται και διαβιβάζονται σε αυτήν όλες οι εκκρεμείς υποθέσεις, προκειμένου να τις κωδικοποιήσει και να είναι αξιολογήσιμες από την πρώτη στιγμή που θα στελεχωθεί με ανθρώπινο δυναμικό και αυτό είναι πολύ σημαντική πρόβλεψη. Επίσης, μπορούν να συμμετέχουν και εκπρόσωποι και άλλων φορέων στην άμεση οργάνωση και στελέχωση της υπηρεσίας, ακόμα και μέλη Οικονομικού, του Γεωτεχνικού και του Τεχνικού Επιμελητηρίου Ελλάδος.

Κλείνοντας, για το θέμα αυτό, που το θεωρώ πράγματι πολύ σημαντικό, επιτρέψτε μου, κύριε Υπουργέ, να σας πω ότι αυτός ο ολιστικός σχεδιασμός – και έχω εμπειρία από αντίστοιχους σχεδιασμούς – θα μπορούσε να είναι ακόμα πιο αποτελεσματικός, εάν και εφόσον στην πολιτική προστασία δίνονταν η ανάγκη όχι μόνο να προλαμβάνει, να σχεδιάζει και να οργανώνει τους φορείς όταν συμβαίνει το γεγονός, αλλά να συνεχίσει τον ρόλο της σαν μια τεράστια ομάδα έργου, η οποία θα μελετά στη συνέχεια το φαινόμενο των καταστροφών, θα το μελετά σε επίπεδο μελέτης εφαρμογής, θα έχει τους πόρους μέσω του ταμείου, όπως είπαμε νωρίτερα, και θα μπορεί να δημοπρατεί τα έργα.

Έτσι λοιπόν, θα προχωράει απρόσκοπτα και ο υπόλοιπος εθνικός σχεδιασμός ο αναπτυξιακός σχεδιασμός, καθόσον όπως είναι λογικό όταν συμβαίνει ένα φαινόμενο καταστροφής υπάλληλοι από διάφορους νομούς πηγαίνουν επιτόπου στο έργο. Σημαίνει αυτό ότι έργα του ΕΣΠΑ για όλη αυτή την περίοδο ατονούν. Με τον τρόπο που σας λέω και έχω κάνει συγκεκριμένη πρόταση γι’ αυτό την οποία έχω αποστείλει ήδη σε συναρμόδιους Υπουργούς, νομίζω ότι με έναν πολύ βιώσιμο και εξειδικευμένο τρόπο θα αντιμετωπιστεί το ζήτημα.

Επιτρέψτε μου για πολύ λίγο να μιλήσω για το β΄ σκέλος το είπα στην προηγούμενη συνεδρίαση της Επιτροπής να πω ότι, από την υπουργική τροπολογία που θα παρουσιάσει έτσι και αλλιώς ο Υπουργός και δεν θα ήθελα να φάω χρόνο, είναι πολύ σημαντική η πρόβλεψη και αυτό σημαίνει γρήγορα αντανακλαστικά για την υποχρέωση μη καταβολής του μισθώματος για τον Απρίλιο. Θεωρώ επίσης, ότι για τα θέματα του χαρτοσήμου που αναφέρει η τροπολογία και επίσης για τα ιδιωτικά αυτοκίνητα όπου κανείς θα πληρώνει όσο χρησιμοποιεί. Πολύ όμως σημαντική θεωρώ την πρόβλεψη στο άρθρο 7, που αφορά την μεταβίβαση προς την αυτοδιοίκηση, δηλαδή, την Περιφέρεια κτιρίων, εγκαταστάσεων τα οποία ήταν για χρήση και είναι προς χρήση διοικητήρια, τα οποία μέχρι τώρα αδρανούσαν και όχι μόνο αδρανούσαν οι Περιφέρειες θέλανε να επενδύσουν πάνω σε αυτό δεν μπορούσαν να το κάνουν, υπάρχουν τα προγράμματα «εξοικονομώ» δεν μπορούσαν να επενδύσουν.

Εν τω μεταξύ όχι μόνο αυτό, αλλά αφού δεν μπορούν να επενδύσουν απαξιώνονται αυτές οι κτιριακές εγκαταστάσεις και έτσι η ρύθμιση που φέρνετε είναι πάρα πολύ ορθή και θα λύσει προβλήματα και νομίζω θα δώσει και μερικές προοπτικές, γιατί ήδη το ζω στην Περιφέρεια Δυτικής Μακεδονίας, όπου ο Περιφερειάρχης έχει ετοιμαστεί να υποβάλλει έργα στο «εξοικονομώ» για βελτίωση των εγκαταστάσεων του διοικητηρίου Κοζάνης και Καστοριάς και εξ’ αυτού του λόγου δεν μπορούσε μέχρι τώρα να τα υποβάλλει.

Οι διαδικασίες είναι συγκεκριμένες με τα οποία μπορούν να παραχωρηθούν αυτά τα κτίρια και είναι πολύ σημαντική και η πρόβλεψη που φέρνετε για όχι ad hoc αλλά μία πάγια ρύθμιση για την αναστολή κάθε πράξης αναγκαστικής εκτέλεσης, εφόσον συντρέχουν λόγοι ανωτέρας βίας όπως είναι οι φυσικές καταστροφές. Με αυτά σαν διαπιστώσεις επί του σχεδίου της τροπολογίας και κλείνοντας την κατ’ άρθρον παρουσίαση του σχεδίου νόμου, είναι αυτονόητο και εξακολουθώ και το πιστεύω αυτό που είπα κατά την πρώτη συνεδρίαση γιατί το είχα μελετήσει πολύ καλά, ότι είναι ένα ολοκληρωμένο σχέδιο και επειδή είναι ολοκληρωμένο και προβλέπει δικλείδες ασφαλείας για να είναι ακόμα πιο ολοκληρωμένο, δηλαδή, σαν ένα σχέδιο δράσης που να εφαρμόζει αυτό το νόμο είμαι πεπεισμένος ότι θα εφαρμοστεί με τον καλύτερο δυνατό τρόπο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Κυρίες και κύριοι συνάδελφοι, το είπαμε από την πρώτη συνεδρίαση το επαναλαμβάνουμε και σήμερα, στην φιλοσοφία, στην σκέψη, στην πρόθεση για ανάγκη θέσπισης ενός συνολικού θεσμικού πλαισίου προστασίας των πληγέντων από τις θεομηνίες, δύσκολα μπορεί να πει κάποιος όχι. Νομίζω συμφωνούμε σε αυτή την αναγκαιότητα, είναι όμως το παρόν σχέδιο νόμου ένα ολοκληρωμένο σχέδιο αντιμετώπισης των συνεπειών της θεομηνίας.

Κατά την άποψή μας δεν είναι. Και δεν είναι, διότι, από την εμπειρία που δυστυχώς έχουμε νιώσει, απ’ τις πλημμύρες και απ’ τους σεισμούς, γνωρίζουμε πραγματικά περιστατικά και έχουμε πραγματικά δεδομένα. Και την απάντηση θα την δώσετε εσείς βελτιώνοντας αυτό το νομοσχέδιο κάνοντας τομές, αλλά θα τη δώσουν και οι πολίτες που μας παρακολουθούν.

Πρώτoν. Ενδεικτικό της προχειρότητας, οι αναστολές των ατομικών διώξεων. Μιλάμε για το αυτονόητο. Να μη χρειάζεται να βγει υπουργική απόφαση καθυστερημένη ή έγκαιρη. Είναι στην τροπολογία σας, το κάνατε δεκτό. Ενδεικτικό της προχειρότητας όμως είναι ότι η απόφαση για τους σεισμοπαθείς βγήκε στην κυριολεξία στο πόδι. Όταν λέμε στο πόδι, κυριολεκτούμε. Κάνει λόγο μόνο για αναστολή πληρωμής των υποχρεώσεων και όχι των διώξεων. Απουσιάζουν και οι ασφαλιστικές εισφορές, μόνο για φορολογικές. Και δεν είναι απάντηση αυτή που έδωσε ο κ. Βεσυρόπουλος που είπε ότι δεν έχει γίνει καμία κατάσχεση. Όχι. Εσύ ως κράτος, εγκαίρως, λαμβάνεις όλες τις αποφάσεις; Σήμερα που μιλάμε, απουσιάζει η αναστολή των ασφαλιστικών υποχρεώσεων. Είναι μόνο των φορολογικών στην απόφαση του κ. Βεσυρόπουλου.

Τι πρόταση κάναμε και τι επαναλαμβάνουμε σήμερα κ. Υπουργέ. Ένα νομοσχέδιο αν θέλει να συμβαδίζει με τη φιλοσοφία, με το σκεπτικό που όλοι συμφωνούμε, θα έπρεπε να έχει μια συγκεκριμένη δομή.

Πρώτον, να ορίζει επακριβώς και σύμφωνα με τους με τους όρους της κλιματικής αλλαγής τι άλλο θα μπορούσε να είναι η θεομηνία.

Δεύτερον, δαπάνες. Ποιες δαπάνες καλύπτονται. Πρώτον, άμεσες, βιοτικές. Τα νοικοκυριά από τους σεισμοπαθείς έχουν λάβει μόνο 600 ευρώ μέχρι σήμερα. Είναι αρκετά; Η ερώτηση είναι ρητορική. Ανάγκες συνεπώς, άμεσες βιοτικές. Δεύτερες ανάγκες, στεγαστικές. Όλα αυτά πρέπει να προβλέπονται στο νόμο και να έρχεται μετά υπουργική απόφαση να εξειδικεύει ή τη δικιά σας θητεία ή του Υπουργού Μεταφορών την ικανοποίηση αυτών των στεγαστικών αναγκών.

Οι ζημιές. Απουσιάζει παντελώς ο ΕΛΓΑ. Ένα μεγάλο μέρος όσων πλήττονται είναι οι αγρότες. Απουσιάζει η πραγματική στήριξη. Γιατί το λέω αυτό. Η μεγαλύτερη ζημιά, ίσως αυτή που δεν φαίνεται τους πρώτους μήνες, είναι το πρόβλημα που θα έχουν τα χωράφια στη γονιμότητα τους. Αυτή η ζημιά δεν μπορούσε να προβλεφθεί εδώ σε αυτό το νομοσχέδιο; Τα περισσότερα εξ αυτών δύσκολα θα καλλιεργηθούν σε όλες αυτές τις περιοχές.

Και τρίτον βέβαια, οι δικαιούχοι. Στους δικαιούχους κάναμε μια πρόταση και δεν ξέρω εάν αυτή γίνει δεκτή. Ο όρος «αγροτικές εκμεταλλεύσεις» να αποσαφηνιστεί. Γιατί η αναφορά στη γνωμοδότηση του Νομικού Συμβουλίου του Κράτους προκαλεί περισσότερο σύγχυση παρά τη βοήθεια στην ερμηνεία της συγκεκριμένης διάταξης.

Επίσης, άρθρο 5 και άρθρο 14. Θα το επαναλάβω και σήμερα από εδώ. Πείτε, σας παρακαλώ, ποια η σκοπιμότητα που λέτε για τις ιδιωτικές ασφαλιστικές εταιρείες. Κατά την άποψη μας δημιουργείται μια συγκεχυμένη αρμοδιότητα ευθύνης του κράτους και της ιδιωτικής ασφαλιστικής εταιρείας. Η ευθύνη του κράτους είναι ευθύνη αντικειμενική. Η ευθύνη της ασφαλιστικής εταιρείας, προέρχεται, πηγάζει από έγκαιρο ασφαλιστικό και τα ασφάλιστρα. Είναι σαν να λέτε, «Πηγαίντε να ασφαλιστείτε γιατί απ’ το κράτος μην περιμένετε τίποτα». Ειλικρινά θέλω τη σκοπιμότητα αυτής της διάταξης.

Στην Αιτιολογική Έκθεση αναφέρεται ως «κινητροδότηση». Μα, άμα κάποιος γνωρίζει ότι θα αποζημιωθεί – να σας πω και την άλλη άποψη- από το κράτος, γιατί να ασφαλιστεί; Μήπως είναι κατά της «κινητροδότησης»; Αν μου λέγατε ότι έχουν συμβεί φαινόμενα εξαπάτησης να το δεχτώ αλλά ειλικρινά περιμένω μια απάντηση.

Στο άρθρο 14, το είπα, είχα κάνει και ερώτηση σχετική 30 Μαρτίου, θα ήταν πιο σωστή η λέξη όχι «εισφορές τρίτων» αλλά «δωρεές τρίτων», κύριε Υπουργέ, και απουσιάζουν οι δήμαρχοι, το πώς θα διαχειρίζονται αυτά τα χρήματα. Δεν πρέπει να έχουν άποψη, να έχουν γνώμη οι δήμαρχοι ή οι περιφερειάρχες των περιοχών; Ποιες είναι οι ανάγκες; Νομίζω ότι εδώ, πρέπει να γίνει μια σχετική βελτίωση.

Καταθέτουμε και μια τροπολογία, κύριε Υπουργέ, η οποία αφορά τους μικρομεσαίους, αφορά τους αυτοαπασχολούμενους, αφορά αγρότες, επιστήμονες και το αντικείμενο είναι οι ευεργετικές συνέπειες του νόμου 4611/2019- τον όποιο νόμο το συγκεκριμένο άρθρο, το άρθρο 13 του 4611/2019- εσείς με το άρθρο 70 του 4756/ 2020 παρατείνατε και λήγει στις 30 Απριλίου η προθεσμία υποβολής ρύθμισης σε ασφαλιστικά ταμεία έως και 120 δόσεις. Και εδώ κοιτάξτε, τι σχέση έχει αυτή η τροπολογία η παράταση που κάνατε με την πρόταση της Αξιωματικής Αντιπολίτευσης για το χρέος. Εσείς παρατείνεται το 2020 αυτή τη ρύθμιση. Αυτή η ρύθμιση, η Αιτιολογική της Έκθεση αναφέρει συγκεκριμένα ότι το ύψος καταβολής των ασφαλιστικών εισφορών συναρτάται πλέον με το φορολογητέο εισόδημα. Τι πιο δίκαιο; Ό,τι εισόδημα είχε κάποιος αναπροσαρμόζεται η οφειλή στα ασφαλιστικά ταμεία.

Και ερχόμαστε στο σήμερα. Σήμερα, που για πολλούς μήνες εκ των πραγμάτων δεν είχε εισόδημα ο ελεύθερος επαγγελματίας, ο επιστήμονας, ο αυτοαπασχολούμενος. Πώς θα καταβάλει τις ασφαλιστικές εισφορές του;

Συνεπώς, είναι μονόδρομος να κάνετε αποδεκτή τη συγκεκριμένη τροπολογία, την καταθέτουμε εντός ολίγου, για την παράταση της χρονικής ισχύος υποβολής της αίτησης ρύθμισης στις ευεργετικές διατάξεις του ν. 4611/2019 όπου εσείς δεν καταργήσατε τη συγκεκριμένη διάταξη αλλά την παρατείνατε.

Τα περισσότερα στην Ολομέλεια, κύριε Υπουργέ και κύριοι συνάδελφοι.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε, τον κύριο Κόκκαλη.

Το λόγο έχει ο κύριος Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, το Κίνημα Αλλαγής αναγνώρισε την ανάγκη να επέλθουν αλλαγές στο σημερινό καθεστώς περί κρατικής αρωγής. Αναγνωρίσαμε, επίσης, και τα θετικά του νομοσχεδίου. Όμως όπως είχα πει ήδη από την αρχή, έχουμε μια διαφορετική αντίληψη για το ζήτημα διαφωνώντας όχι μόνο με τον διαχωρισμό της κρατικής αρωγής από την Πολιτική Προστασία, αλλά και στη διατήρηση αυτού του κατακερματισμού και το παρόν νομοσχέδιο διατηρεί.

Μίλησε ο κύριος Υπουργός, στην πρώτη συνεδρίαση, για ένα σχέδιο ολοκληρωμένο, για ενιαία διαδικασία συντονισμού. Η αλήθεια είναι ότι σε μια φυσική καταστροφή, επεμβαίνει για την αποκατάσταση :

Πρώτον, η Πολιτική Προστασία.

Δεύτερον, το Υπουργείο Υποδομών, αν πρόκειται για φυσικά πρόσωπα, όπως ανέφερε ο κ. Υπουργός.

Τρίτον, το Υπουργείο Οικονομικών, αν πρόκειται για επιχειρήσεις.

Τέταρτον, το Υπουργείο Εσωτερικών, αν πρόκειται για τους ΟΤΑ.

Εμείς θεωρούμε ότι αυτό δεν πρόκειται να λειτουργήσει, όπως δικαιωθήκαμε όταν υποστηρίζαμε το ίδιο για το νόμο 4662 για την Πολιτική Προστασία. Μακάρι να πέφτουμε έξω για το καλό των πολιτών και των επιχειρήσεων.

Ως προς τους δικαιούχους και το άρθρο 3, μετά και τις παρεμβάσεις των φορέων, δόθηκαν κάποιες διευκρινίσεις από την Κυβέρνηση για τις αγροτικές καλλιέργειες και την αλιεία. Θέλουμε να πιστεύουμε ότι δεν θα μείνει κόσμος εκτός αυτών των ρυθμίσεων, γιατί είδαμε σοβαρές επιφυλάξεις από τους εκπροσώπους των αγροτών στην κατ’ άρθρον συζήτηση. Όπως θα θέλαμε και μια διευκρίνιση, για το τι θα γίνει με τη δασοκομία, που ανέφερε η Πρόεδρος του Αγροτικού Συνεταιρισμού Φαρσάλων.

Τι γίνεται, επίσης, με την εκπροσώπηση των Επιμελητηρίων στις Περιφερειακές Επιτροπές, όπως σωστά επεσήμανε ο Πρόεδρος της ΓΣΕΒΒΕ κ. Καββαθάς. Και πρέπει να επισημάνουμε ότι δεν υπάρχουν καθόλου προθεσμίες. Πρέπει, σε επίπεδο νομού, να υπάρχουν προθεσμίες, γιατί αναφέρθηκε, για παράδειγμα, ο κύριος Υπουργός, στην αποζημίωση των πληγέντων από τον Ιανό. Και τι μας είπε; Είπε ότι έχει δοθεί, ήδη, μία προκαταβολή στις επιχειρήσεις και συγκεκριμένα, το Υπουργείο Οικονομικών για την Εύβοια, την Αιτωλοακαρνανία, την Αχαΐα, την Ηλεία, τη Ζάκυνθο, την Κεφαλονιά κ.λπ.. Ενδεικτικά θα σας πω, ότι έχουν πάει 856 χιλιάδες ευρώ, με την μορφή προκαταβολής. Αυτό αντιστοιχεί σε έναν μέσο όρο 2800 ευρώ, ανά επιχείρηση. Που σημαίνει, ότι κάποιες επιχειρήσεις μπορεί να πήραν και λιγότερα από 1.000 ευρώ.

Ο Ιανός, κύριοι συνάδελφοι, έπληξε τη χώρα επτά μήνες πριν. Κύριε Υπουργέ, μόνον αυτά πήραν 7 μήνες τώρα οι άνθρωποι αυτοί από το Υπουργείο; Καταλαβαίνετε γιατί επισημαίνουμε, ότι ένα σοβαρό νομοθέτημα θα πρέπει να έχει ένα πλαίσιο συγκεκριμένων χρονοδιαγραμμάτων;

Αναφέρθηκε, επίσης, ο Πρόεδρος της ΓΣΕΒΕΕ, στην ανάγκη να υπάρξει πρόνοια για φορολογικές αναστολές και αναστολές άλλων υποχρεώσεων κ.λπ., όπως και ο συνάδελφος Εισηγητής του ΣΥ.ΡΙΖ.Α., για την αναγκαστική εκτέλεση. Απάντησε ο κ. Βεσυρόπουλος, ότι με αποφάσεις της πολιτικής ηγεσίας μετά από θεομηνίες, ρυθμίζονται πάντοτε ανάλογα ζητήματα. Αφού κάνουμε, ουσιαστικά, ένα νέο νόμο συνολικό, γιατί να μη ρυθμίζονται τα ζητήματα αυτά παγίως στο νόμο;

Ορισμένα ζητήματα επί της τροπολογίας. Καταρχάς, δεν μπορεί να έρχεται με τροπολογία, ένα ουσιαστικό δεύτερο νομοσχέδιο και μάλιστα, σε ένα τόσο σοβαρό ζήτημα. Πολλές από τις ρυθμίσεις, προσπαθούν να διαχειριστούν τις συνέπειες της επιδημίας και είναι προφανές, στο βαθμό μάλιστα που κινούνται σε μία λογική κατεύθυνση, ότι εμείς θα σταθούμε, όπως πράττουμε πάντοτε, με ευθύνη και σοβαρότητα.

Καταρχάς, καλώς πράττει η Κυβέρνηση και παρέχει στήριξη στις επιχειρήσεις αυτή τη στιγμή, γιατί είναι απαραίτητος όρος για την επιβίωσή τους και τη διατήρηση χιλιάδων θέσεων εργασίας.

Εμείς ως Κίνημα Αλλαγής, ήμασταν και είμαστε σαφείς από την πρώτη στιγμή. Στην κρίση, πρώτο μέλημα είναι να στηριχτούν οι πληττόμενοι, να μη διαρραγεί ο παραγωγικός ιστός της χώρας και η οικονομία. Αλλά, άποψή μας είναι, ότι θα πρέπει η Κυβέρνηση, ένα χρόνο μετά από τα πρώτα μέτρα, να δει πώς λειτούργησαν τα προηγούμενα και ποιες βελτιώσεις επιβάλλονται, καταρχάς, ως προς την επιστρεπτέα προκαταβολή.

Εμάς η θέση μας είναι, ότι θα έπρεπε να υπάρχει μεγαλύτερη διαφάνεια και διαβούλευση στα κριτήρια και στους συντελεστές βαρύτητας κάθε κριτηρίου, για ένα τόσο σοβαρό και τόσο μεγάλο πρόγραμμα, που θα φτάσει τα 8 με 9 δισεκατομμύρια.

Είναι ζήτημα αξιοπιστίας και εμπιστοσύνης των πολιτών προς το πολιτικό σύστημα, μετά τα όσα έχει περάσει η χώρα μας. Την οικονομική κρίση, την κρίση εμπιστοσύνης στους θεσμούς, την παραλίγο έξοδο από το ευρώ. Και τώρα, την επιδημία. Γιατί, ξέρετε; Από τη μία, οριζόντια λογική σε πολλά μέτρα, από την άλλη, κάποια σημεία που δεν ήταν ξεκάθαρα και δημόσια με συγκεκριμένους συντελεστές βαρύτητας ανά κριτήριο, να μπορεί να ξέρει ο καθένας, τι δικαιούται.

Προκύπτουν αδικίες και αποκλεισμοί, ειδικά για τις νέες επιχειρήσεις ή άλλες επιχειρήσεις που πριμοδοτήθηκαν με βάση τον τζίρο, ενώ δεν είχαν ιδιαίτερα λειτουργικά έξοδα, τη στιγμή που οι επιχειρήσεις με μεγάλα λειτουργικά αποκλείστηκαν, είτε επειδή ήταν νέες είτε επειδή μπορεί να είχαν πτώση τζίρου 19% για παράδειγμα.

Θεωρούμε, λοιπόν, ότι για τέτοια ζητήματα πρέπει να είναι όλα δημόσια, να υπάρχει διαβούλευση και να πάμε σε λύσεις πραγματικά έξυπνων μέτρων και όχι σε οριζόντιες λογικές.

Λέτε για αποζημίωση ειδικού σκοπού ανεξαρτήτως του ποσοστού μείωσης του τζίρου. Θα περιμένουμε να δούμε τις τελικές προϋποθέσεις. Φοβάμαι, όμως, πως και αυτό κρύβει μια οριζόντια λογική και οτιδήποτε οριζόντιο από τη φύση του είναι, όπως είπα, άδικο.

Εμείς προτείνουμε να προταχθούν οι υποχρεώσεις που έχει μία επιχείρηση, προσωπικό, ασφαλιστικές και φορολογικές υποχρεώσεις, τα πάγια, μείωση του τζίρου. Όλα αυτά με συντελεστές βαρύτητας που θα βγάζουν στο τέλος ένα αποτέλεσμα όσο πιο δίκαιο γίνεται.

Πριν από λίγες ημέρες κατέθεσα ερώτηση στους αρμόδιους υπουργούς για το ιστορικό κέντρο της Αθήνας, της πρωτεύουσας. 80% πτώση του τζίρου εκτιμούν οι έμποροι. Το κέντρο έχει υποστεί βαρύτατο πλήγμα από τον κορωνοϊό, αφού τρεις βασικές κατηγορίες πελατών είτε έχουν μειωθεί είτε έχουν ολοσχερώς εξαφανιστεί. Ως γνωστόν το κέντρο δεν έχει την πυκνότητα κατοικίας που έχουν άλλες περιοχές. Ο τουρισμός λόγου χάρη έχει εξαφανιστεί. Οι εργαζόμενοι στο κέντρο και οι επισκέπτες από τα προάστια έχουν σαφώς μειωθεί σε πολύ μεγάλο ποσοστό. Αυτός, λοιπόν, που έχει ένα εμπορικό κατάστημα στην Πλάκα, στο Μοναστηράκι, στο Σύνταγμα, στην Ομόνοια, στο εμπορικό τρίγωνο και έχει υποστεί μείωση στα όρια της εξαφάνισης σε αντίθεση, για παράδειγμα, με ένα προάστιο που παρά τους περιορισμούς στην κυκλοφορία και την εργασία οι άνθρωποι εκεί κινήθηκαν έστω και εντός των ορίων του δήμου τους. Όμως κάποιοι από τους επαγγελματίες του κέντρου, που δεν εμπίπτουν στις κατηγορίες που ανέφερε ο κ. Βεσυρόπουλος, θα αποκλειστούν από την αποζημίωση ειδικού σκοπού.

Έθεσε πολύ σωστά ο κ. Καββαθάς το ζήτημα του τέλους επιτηδεύματος. Δεν αντιλήφθηκα, ίσως να κάνω λάθος, αλλά δεν αντιλήφθηκα να παίρνει απάντηση. Μαγαζιά που ενώ ήταν κλειστά για επτά και οκτώ μήνες την προηγούμενη χρονιά πλήρωσαν κανονικά το τέλος όπως και τις περισσότερες ασφαλιστικές τους υποχρεώσεις.

Και, βέβαια, θα πρέπει να δούμε πώς θα στηριχτούν οι επιχειρήσεις στην έξοδό τους από την κρίση που δεν θα είναι τόσο άμεση και μαζί με τη δυσκολία που θα έχουν αυτό το πρώτο διάστημα ανοίγματος τους πρέπει να δούμε τι θα γίνει και με όλες τις συσσωρευμένες οφειλές. Αντιστοιχούν σε έσοδα ανύπαρκτα και οι απλές χρονικές μεταθέσεις και οι διευκολύνσεις πληρωμής δεν λύνουν το βασικό πρόβλημα. Δηλαδή, ότι για να δώσει κάποιος, να καταβάλει, για να του καταλογιστούν υποχρεώσεις θα πρέπει καταρχήν να τελούσε σε λειτουργία και κατά δεύτερο οι υποχρεώσεις του να μην είναι δυσανάλογες των εσόδων του.

Η κυβέρνηση οφείλει να δει στο τέλος της ημέρας τι θα γίνει με όλα αυτά τα χρέη που δημιουργήθηκαν με την πανδημία. Ευτυχώς τώρα δεν είμαστε μόνοι μας μαζί μας είναι σχεδόν όλη η Ευρώπη.

Με το άρθρο 1 της τροπολογίας συμφωνούμε. Επιτρέψτε μου ένα σχόλιο. Έχουμε 19 Απριλίου και φέρνετε τώρα τη ρύθμιση για τα ενοίκια που είναι ατελής γιατί θα πρέπει με άλλη απόφαση στη συνέχεια να οριστούν οι ΚΑΔ κ.λπ..

Σωστές οι διατάξεις των άρθρων 2 και 3 και του άρθρου 4 και εύλογες οι διατάξεις των άρθρων 5, 6 και 7. Για την τελευταία στην αιτιολογική έκθεση αναφέρεται ότι αφορά ένα νομοθετικό κόμπο από την εποχή της νομαρχιακής αυτοδιοίκησης και ότι στο αδιέξοδο προστέθηκαν και περιπτώσεις δικαστικής διαμάχης για τα ακίνητα μεταξύ των περιφερειών και του δημοσίου στις περιπτώσεις που αναφέρθηκαν του Διοικητηρίου Ζακύνθου και Ηλείας.

Θυμίζουμε πάντως ότι οι Έλληνες πολίτες ακόμα δεν έμαθαν, εκτός από τα αρχαιολογικού χαρακτήρα ακίνητα, ποια ήταν και τι έγιναν τα 10.119 ακίνητα που μετέφερε η προηγούμενη κυβέρνηση στο υπερταμείο μέσω της ΕΤΑΔ.

Σε θετική κατεύθυνση και το άρθρο 9 για τις αποζημιώσεις των εργαζομένων λόγω καταγγελίας σύμβασης και τη διεύρυνση των δικαιούχων, γιατί έρχεται και αντιμετωπίζει σοβαρά προβλήματα που υπάρχουν ήδη και θα έπρεπε να έχουν επιλυθεί. Εμείς θα το στηρίξουμε. Επίσης και οι διατάξεις 8, 10 και 11.

Εκφράζουμε επιφύλαξη για τη διάταξη του άρθρου 12. Δεν μπορεί διάταξη με τέτοιο περιεχόμενο, να ψηφίζεται χωρίς ειδική τεκμηρίωση και διαβούλευση, με τις περιβαλλοντικές οργανώσεις. Και στο άρθρο 13, εκφράζουμε την επιφύλαξη, μήπως η αντικατάσταση του μέχρι σήμερα Προέδρου της Επιτροπής, παρέδρου του Νομικού Συμβουλίου του Κράτους, από τον Γενικό Διευθυντή Υπηρεσίας του Υπουργείου Οικονομικών, υποκρύπτει, ίσως, μία ενδεχόμενη υποβάθμιση, της νομικής κατάρτισης και ευθυκρισίας της Επιτροπής. Σας ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε πολύ τον κύριο Καμίνη. Το λόγο έχει η Ειδική Αγορήτρια του Κ.Κ.Ε. κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Η όλη συζήτηση με τους φορείς, αυτού του μικρού νομοσχεδίου με τα 32 άρθρα, που έγιναν 45 με μία τροπολογία, που περιέχει πολλά και διάφορα θέματα ασύνδετα, ανέδειξαν και άλλα ζητήματα και κυρίως, φώτισαν τις μεγάλες ανεπάρκειες του παρόντος νομοσχεδίου. Σε αυτό συνέβαλε και διευκόλυνε, η πρόσφατη εμπειρία από τον ΙΑΝΟ με τις μεγάλες καταστροφές, που βίωσαν επαγγελματίες και αγρότες, αλλά ανέδειξαν και ανεπάρκειες και υποσχέσεις και κοροϊδίες για πραγματικές αποζημιώσεις, κυρίως, σε μικροεπαγγελματίες και μικρομεσαίους αγρότες.

Είναι, ακριβώς, αυτά τα στρώματα που δεν μπορούν να επιβιώσουν, γιατί δεν έχουν αποταμιεύσεις. Κάθε μέρα δίνουν τη μάχη της επιβίωσης για το μεροκάματο, που δεν είναι εξασφαλισμένο και δεν φταίνε οι ίδιοι για την καταστροφή των περιουσιακών στοιχείων τους, που με κόπο και ιδρώτα είχαν δημιουργήσει και ζούσαν από αυτά, αφού το αστικό κράτος δεν φροντίζει για αντιπλημμυρική, αντισεισμική, αντιπυρική και άλλη προστασία. Φροντίζει, όμως, να χαρατσώνει με δυσβάσταχτους φόρους και να μην αποζημιώνει, σε φυσικές καταστροφές και θεομηνίες.

Παραδείγματος χάρη, ΕΝΦΙΑ όλα αυτά τα στρώματα πληρώνουν. Δεν πληρώνουν, όμως, οι μεγάλο ξενοδόχοι, οι μεγαλοβιομήχανοι και άλλοι κεφαλαιοκράτες. Ακόμα, πρέπει να ξεκαθαρίσουμε, γιατί έγινε πολλή συζήτηση, ότι άλλο είναι ο κανονισμός του ΕΛΓΑ, που είναι αναχρονιστικός και άδικος και σκέπτονται, μάλιστα, στην κυβέρνηση να αυξήσουν το ασφάλιστρο στους αγρότες κατά 25% και να μηδενίσουν τη συμμετοχή από τον κρατικό προϋπολογισμό, που έχει θεσπιστεί με νόμους το 20%. Δηλαδή, πλήρη ιδιωτικοποίηση, που είναι προκλητικό, βάρβαρο και απαράδεκτο.

Βέβαια, δεν είναι του παρόντος. Και άλλο ο κανονισμός του ΕΛΓΑ και άλλο ο κανονισμός κρατικών οικονομικών ενισχύσεων, ο ΚΟΕ, ο παλιός των ΠΣΕ, ο οποίος ενσωματώνεται στο παρόν νομοσχέδιο και δεν εγγυάται, ούτε τι ποσοστό αποζημιώσεων θα δίνονται και σε πόσο συγκεκριμένο χρόνο θα φτάνει στο δικαιούχο. Και μπορεί ο κύριος Υφυπουργός να μιλούσε για την ανακούφιση των επαγγελματικών ομάδων, που έχουν πληγεί από την πανδημία, θεσπίζοντας μέτρα κρατικής ενίσχυσης, με τη μορφή αυξημένης αποζημίωσης ειδικού σκοπού, όμως, αυτό δεν σας απαλλάσσει από αυτά που πρέπει να θεσπιστούν, εξειδικευμένα στο παρόν νομοσχέδιο.

Όπως και από τις βαριές ευθύνες που έχετε. Αφού κλείσατε τα μαγαζιά, κρατική εντολή ήταν. Δίνετε μια αποζημίωση φτώχειας μετά από 10 μήνες. Αλήθεια, πως ζούσαν αυτοί οι άνθρωποι; Και βέβαια, αυτά τα δίνετε κάτω από την πίεση και την κατακραυγή, των μικρών εμπόρων και άλλων επαγγελματιών και σε καμία περίπτωση, δεν επαρκούν.

Το επίδομα αυτό έπρεπε να έχει χορηγηθεί και όχι να πάει το Μάιο, όπως ανακοινώθηκε, και σε όλους τους κλάδους, συμπεριλαμβάνοντας και εκείνα τα μαγαζιά της εστίασης, που μένουν εκτός από τα άλλα προγράμματα. Ωστόσο, αυτά τα μέτρα δεν μπορούν να αποτελέσουν συγχωροχάρτι για την Κυβέρνηση, που εδώ και μήνες, αντί να πάρει ουσιαστικά μέτρα για την αντιμετώπιση της πανδημίας, έχει αποθεώσει τα μέτρα ατομικής ευθύνης και περιορισμού της λειτουργίας στα μικρομάγαζα. Φέρει ακόμα ακέραια την ευθύνη για την κατάσταση που αντιμετωπίζουν χιλιάδες επαγγελματίες, που βρίσκονται μια ανάσα πριν από το λουκέτο, τη στιγμή που θα μπορούσαν να λειτουργήσουν τηρώντας συγκεκριμένα μέτρα προστασίας, click away, με περιορισμένη είσοδο πελατών στο κατάστημα κ.λπ..

Εμείς ζητάμε, απαιτούμε, από την Κυβέρνηση να προχωρήσει άμεσα στη λήψη ουσιαστικών και μακροπρόθεσμων μέτρων στήριξης, ειδικά των πιο μικρών επιχειρήσεων που θα συνεχίζουν να δίνουν τη μάχη επιβίωσης σε συνθήκες εξαιρετικά δύσκολες και την επόμενη μέρα.

Η άμεση εφαρμογή μέτρων, όπως διαγραφή χρεών, παλιών και νέων, σε εφορία και τράπεζες, η μείωση της φορολογίας και η επανένταξη στο αφορολόγητο, η κατάργηση του τέλους επιτηδεύματος και ούτω καθεξής, μέτρα που περιλαμβάνονται στην πρόταση νόμου που κατέθεσε το ΚΚΕ για την ανακούφιση των αυτοαπασχολούμενων, ΕΒΕ και αγροτών, από τις συνέπειες της κρίσης και τη διαχείριση της πανδημίας του COVID και η Κυβέρνηση αρνείται να συζητήσει και να υλοποιήσει.

Βέβαια, ο κ. Υφυπουργός αναφέρθηκε και στα άρθρα 26 και 27, που ευνοούνται συγκεκριμένοι επιχειρηματίες που έχουν ιδιωτικές μονάδες χρόνιας αιμοκάθαρσης και τους αναστέλλεται την καταβολή προς το δημόσιο. Γιατί, όμως, τέτοιο δώρο, αφού δεν είχαν καμία μείωση εσόδων, αντίθετα το πιθανότερο είναι ότι είχαν αύξηση, αφού τα νοσοκομεία τα μετατρέψατε σε μιας νόσου και έτσι μεταφέρατε πελατεία σε αυτούς τους ιδιώτες.

Δεν το κάνετε, όμως, αυτό για άλλους κλάδους. Παραδείγματος χάρη, δεν μειώνετε δραστικά ή να μηδενίζετε το ΦΠΑ σε ζωοτροφές, ενέργεια, λιπάσματα, που έχουν ανάγκη οι μικρομεσαίοι αγρότες για να μειώσουν το κόστος παραγωγής ή στήριξη στους αμπελουργούς και τα συνεταιριστικά οινοποιεία, που είναι στο χείλος της χρεοκοπίας.

Ακόμα, μπορεί να λέτε για μητρώο και επιτροπές. Αυτό που ξέρουμε είναι και στην πρόσκληση που κάνατε για τον Ιανό σε Τεχνικό Επιμελητήριο και Οικονομικό Επιμελητήριο, ουσιαστικά δεν υπήρξε ανταπόκριση, που σημαίνει ότι χρειάζονται προσλήψεις, αλλά και την υπουργική απόφαση για την αμοιβή των επιτροπών δεν την έχετε βγάλει ακόμα.

Συνεπώς, απαντήσεις στα προβλήματα ζωής και επιβίωσης αλλά και ιεράρχηση ικανοποίησης των σύγχρονων αναγκών για όλες τις απαραίτητες υποδομές που θα ανεβάζουν το επίπεδο ζωής και θα στηρίζουν την προστασία του φυσικού και δομημένου περιβάλλοντος υπάρχουν, αλλά είναι στις προτάσεις φορέων που ενδεικτικά θα πω και συμφωνούμε, όπως ουσιαστική αναβάθμιση των μηχανισμών πολιτικής προστασίας για την αντιμετώπιση φυσικών καταστροφών και τεχνολογικών ατυχημάτων μεγάλης έκτασης, με ενίσχυση σε ανθρώπινο δυναμικό και μέσα ή συγκοινωνιακό και κυκλοφοριακό σχεδιασμό, ρυθμίσεις για αντιμετώπιση εκτάκτων αναγκών, πρόσβαση σε οδούς διαφυγής του πληθυσμού ή στην περίπτωση εκδήλωσης κρισιακού φαινομένου άμεση και ουσιαστική στήριξη, αποκατάσταση των πληγέντων, άμεση καταβολή ουσιαστικών αποζημιώσεων, πρόγραμμα γρήγορων ελέγχων και αποκατάστασης βλαβών. Ειδικά, επιπλέον μέτρων για τους ανέργους, τους χαμηλόμισθους, τους χαμηλοσυνταξιούχους, αλλά και φορολογικές και άλλες απαλλαγές, που ακούστηκαν από τους φορείς. Ακόμα, εξεύρεση κονδυλίων από τον Κρατικό Προϋπολογισμό, από το ΕΣΠΑ και το ΠΕΠ ή από την περικοπή των υπέρογκων νατοϊκών δαπανών από τους πόρους, που έχουν παρακρατηθεί διαχρονικά από την τοπική αυτοδιοίκηση και πολλά άλλα.

Εμπόδιο στην υλοποίηση των παραπάνω και πολλών ακόμα μέτρων είναι ο ίδιος ο καπιταλιστικός τρόπος παραγωγής και διαχείρισης.

Με βάση το κριτήριο στην κερδοφορία των μεγάλων μονοπωλίων απέναντι στη βαρβαρότητα αυτού του σάπιου συστήματος που βιώνουμε καθημερινά μέσα από μια σειρά οξυμένων και εκρηκτικών προβλημάτων, εμείς λέμε ότι λύση είναι η λαϊκή πάλη για μετασχηματισμό της κοινωνίας σε ένα ποιοτικό ανώτερο σύστημα το σοσιαλιστικό, που θα έχει επίκεντρο τον άνθρωπο και τις ανάγκες του και όχι το καπιταλιστικό κέρδος και τη στυγνή εκμετάλλευση της κοινωνίας. Μόνο τότε δεν εξουσιάζουν μονοπώλια και επιχειρηματικοί όμιλοι την οικονομική και πολιτική ζωή για το κέρδος τους, αλλά αντίθετα η εργατική τάξη και οι σύμμαχοί τους των λαϊκών στρωμάτων αυτοαπασχολούμενοι, έμποροι, βιοτέχνες, επιστήμονες, οι βιοπαλαιστές αγρότες που μέσα από τα δικά τους συμβούλια θα θέτουν σε κίνηση τον κοινωνικό πλούτο μέσα από ένα επιστημονικό καταρτισμένο κεντρικό σχέδιο με στόχο την ικανοποίηση κοινών νέων κοινωνικών αναγκών και φυσικά αναγκών σε έργα υποδομής. Μόνο τότε θα υπάρχει απάντηση στα οξυμένα προβλήματα που αντιμετωπίζουν οι εργαζόμενοι στη ζωή τους.

Σε ό,τι αφορά την τροπολογία που φέρατε τα περισσότερα άρθρα είναι παράταση ψηφισμένων ρυθμίσεων το άρθρο 9, εμείς θα το ψηφίσουμε, όμως θα σταθώ στο άρθρο 12, όπου παραχωρούνται τμήματα αιγιαλού στις επιχειρήσεις για να τους έρχεται πιο οικονομική η εγκατάσταση ανεμογεννητριών τους παραχωρείτε στεριά και θάλασσα για τη σίγουρη κερδοφορία τους και παραχωρείτε τη χρήση όχι μια φορά για την εγκατάσταση, αλλά ουσιαστικά για όσο διαρκεί και η λειτουργία τους.

Αφού παραδείγματος χάρη αν πάθει καμία ζημιά και θέλει διόρθωση ή αντικατάσταση τότε μπορεί να γίνει πάλι από τη θάλασσα, όμως αν η περιοχή είναι τμήμα της παραλίας, τότε τι κάνετε; Αποκλείετε, αρπάζετε τη χρήση της από το κοινωνικό σύνολο για το κέρδος του ομίλου. Αν είναι αδιαμόρφωτο τμήμα αιγιαλού εκτός παραλίας τότε δημιουργείται πρόβλημα αλλοίωσης του τοπίου και φυσικά θα αποτελέσει πόλο έλξης και για άλλες επιχειρηματικές δραστηριότητες. Δεν θα συμφωνήσουμε με αυτό.

Και θα ήθελα, να σας ρωτήσω να διευκρινίσετε στο άρθρο 27, που είναι υπαγωγή φίλτρων και γραμμών αιμοκάθαρσης και λοιπά και έχετε τον υπερμειωμένο συντελεστή Φ.Π.Α. στο 6%. Αυτό ωφελεί τον ΕΟΠΥΥ ή τον επιχειρηματία; Θα ήθελα μια διευκρίνιση σε αυτό.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε την κυρία Μανωλάκου.

Το λόγο έχει ο κ. Βιλιάρδος, Ειδικός Αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, ζητώ συγγνώμη για την καθυστέρηση, αλλά ήμουν εισηγητής στην Ολομέλεια, οπότε δεν μπορούσα να έλθω πιο πριν.

Κυρίες και κύριοι συνάδελφοι, κύριε Υπουργέ, συνεχίζοντας επί των άρθρων στο 9, ορίζετε ως άνω όριο για το ποσόν της πρώτης αρωγής το ακαθάριστο κατά κεφαλήν εισόδημα, χωρίς να γίνεται διάκριση μεταξύ του διαφορετικού κατά κεφαλήν ΑΕΠ, των περιφερειών της χώρας, που θα καταθέσουμε στα πρακτικά και στα οποία υπάρχει πολύ μεγάλη διαφορά.

Στην παράγραφο 6, αναγράφεται πως αρκεί η υποβολή της αίτησης, γεγονός που σημαίνει πως καταβάλλεται δημόσιο χρήμα με μία μόνο αίτηση, κάτι που θεωρούμε πως θα γίνει αντικείμενο εκμετάλλευσης από επιτήδειους, όπως γίνεται με τις επιστρεπτέες προκαταβολές.

Στην παράγραφο 7, δίνεται υπέρμετρη εξουσία στον Υπουργό. Επίσης, δεν υπάρχει κάποια ασφαλιστική δικλείδα για το ότι τα ποσά που θα δαπανηθούν για τον σκοπό που προορίζονται. Για παράδειγμα κάποιος θα μπορεί να εισπράξει τα χρήματα για να ξεκινήσει ξανά την επιχείρηση που είχε, αλλά να τα χρησιμοποιήσει για να αγοράσει κάποιο σπίτι και για να πάει σε διακοπές.

Στο άρθρο 10, η ηλεκτρονική πλατφόρμα που θα χρησιμοποιηθεί για το ταμείο αρωγής υπάρχει; Είναι κάποιος στο υφιστάμενο σύστημα του gov.gr αν όχι, έχει επιλεγεί; Ποιο θα είναι το κόστος; Δεν υπάρχει αναφορά στην Έκθεση του Γενικού Λογιστηρίου του Κράτους, ενώ ελπίζουμε να μην είναι πάλι κάποιο γερμανικό λογισμικό όπως της SAP σε πολλές δημόσιες υπηρεσίες.

Από την άλλη πλευρά, εφόσον υπάρχει διασύνδεση μεταξύ των Υπηρεσιών, για ποιον λόγο δεν χρησιμοποιείται για τη συνδρομή των απαραίτητων προϋποθέσεων, έτσι ώστε να μην καταβάλλονται ποσά εκεί που δεν πρέπει να καταβάλλονται, δηλαδή σε μη δικαιούχους;

Στην παράγραφο 6 είναι υπερβολικά ευρύ το πεδίο για την έκδοση των σχετικών κοινών υπουργικών αποφάσεων, ενώ ούτε εδώ δεν υπάρχει κάποια ασφαλιστική δικλείδα για το ότι τα ποσά θα δαπανηθούν για το σκοπό που προορίζονταν.

Στο άρθρο 11, σύμφωνα με την αιτιολογική έκθεση θα θεσπιστούν ειδικότερες διατάξεις, έτσι ώστε να υπάρχει συνέχεια του νόμου σε σχέση με το πλαίσιο για τις αποζημιώσεις των αγροτικών εκμεταλλεύσεων, δηλαδή του ΕΛΓΑ. Είναι σημαντικό να διευκρινιστεί εδώ πώς θα επικαλύπτονται ο ΕΛΓΑ και το Ταμείο Αρωγής, αν και ο ΕΛΓΑ δεν καλύπτει όλες τις περιπτώσεις. Πρέπει να εξασφαλιστεί ότι δεν θα υπάρχει μείωση των αποζημιώσεων των αγροτών, ειδικά των μικρών και ανασφάλιστων, λόγω της επικάλυψης, καθώς επίσης πως δεν θα αργήσουν να πληρωθούν οι αποζημιώσεις. Κατά πληροφορίες μας, οι αποζημιώσεις για τον ΙΑΝΟ ακόμη καθυστερούν και δεν καλύπτουν το σύνολο των απωλειών, όταν έχουν καταστραφεί οικοσκευή, γεωργικά μηχανήματα, αγροεφόδια και καλλιέργειες, ενώ έχουν ρυπανθεί τα χωράφια από φερτά υλικά, πολλά εκ των οποίων είναι επικίνδυνα. Αναφέρεται στο άρθρο πως οι κάτοχοι των αγροτικών εκμεταλλεύσεων πρέπει να έχουν πληρώσει την ειδική ασφαλιστική εισφορά στον Οργανισμό Ελληνικών Γεωργικών Ασφαλίσεων. Γιατί αλήθεια; Είναι δίκαιο όταν για ΜΚΟ και για επιχειρήσεις ισχύει το ακατάσχετο στο άρθρο 5;

Στο άρθρο 12, ορίζεται πως σε εξαιρετικές περιπτώσεις όπου παρατηρούνται σημαντικές και εκτεταμένες ζημίες – η ασάφεια των όρων είναι ξεκάθαρη - θα παρέχεται επιχορήγηση ποσοστού που δεν θα υπερβαίνει το 50% της επιχορήγησης σε φυσικά πρόσωπα που δεν είναι κατά κύριο επάγγελμα αγρότες, όπως αυτοί ορίζονται στην κείμενη νομοθεσία, αλλά κατέχουν αγροτικές εκμεταλλεύσεις. Δεν πρέπει να είναι 100% για λόγους ισονομίας; Ένας μικρός αγρότης, δηλαδή, που έχει ελιές, για παράδειγμα, και δουλεύει επιπλέον σαν σερβιτόρος το καλοκαίρι, δεν πρέπει να αποζημιωθεί όπως κάποιος άλλος αγρότης ενδεχομένως μεγάλος; Εάν πρέπει να υπάρχουν κριτήρια, δεν είναι σωστό να τεθούν καλύτερα εισοδηματικά; Υπάρχει κι εδώ το πρόβλημα της ειδικής ασφαλιστικής εισφοράς στον Οργανισμό Ελληνικών Γεωργικών Ασφαλίσεων όπως στο προηγούμενο. Σε κάθε περίπτωση, είναι ελλιπές και πρέπει να τεθούν κριτήρια για την ενίσχυση.

Στο άρθρο 14, αναφέρονται οι πηγές χρηματοδότησης του Ταμείου Κρατικής Αρωγής, οι οποίες θα είναι από ιδιωτικές εισφορές και από τον προϋπολογισμό, όπως συνήθως. Αφήνοντας εκτός τις ιδιωτικές εισφορές, που θεωρούμε αμφιλεγόμενες, το βασικό θέμα είναι με πόσα χρήματα θα στηριχθεί το Ταμείο από τον προϋπολογισμό έστω για το 2021, αφού δεν υπάρχει ούτε εδώ αναφορά από το Γενικό Λογιστήριο του Κράτους. Εν προκειμένω, θα έπρεπε να γνωρίζουμε τον μέσο όρο των αντίστοιχων ζημιών ετήσια που διεκδίκησαν αποζημίωση με στοιχεία της τελευταίας δεκαπενταετίας, ενώ έχουμε αναφέρει πως το Ταμείο θα μπορούσε να στηριχθεί με ένα μέρος του αποθεματικού του προϋπολογισμού για έκτακτες ανάγκες που τελικά καταλήγει αλλού, όπως το 2019 στην ενημέρωση για τις Πρέσπες ή της Ιταλικής ΤΡΑΙΝΟΣΕ, όπως θα καταθέσουμε στα πρακτικά. Θεωρούμε, πάντως, αδιανόητο να διορίζεται, όπως φαίνεται από την παράγραφο 3, το 9μελές Διοικητικό Συμβούλιο του Ταμείου από τον Υπουργό Οικονομικών Θα τοποθετεί, δηλαδή, αυτούς που θέλει ένας μόνο άνθρωπος; Από που θα ελέγχεται; Όσον αφορά τα κριτήρια, την τήρηση της αξιοκρατίας και τον έλεγχο, δεν φαίνεται να υπάρχουν ούτε εδώ, ούτε στα επόμενα άρθρα που αφορούν άλλους διορισμούς, ενώ ο Οδηγός Δεοντολογίας που θα θεσπιστεί με απόφαση των Υπουργών Οικονομικών και Εσωτερικών για τις δράσεις των μελών, των Επιτροπών κ.λπ., όπως φαίνεται από την παράγραφο 8 του άρθρου 16 καθιστά ακόμη πιο ασαφή τη διαδικασία.

Το άρθρο 18, στην παράγραφο 2 αναφέρει πως όταν πρόκειται για μεγάλες ζημίες για να πραγματοποιηθεί γρήγορα η καταγραφή χορηγείται αποζημίωση στα μέλη της Επιτροπής για το έργο της, κατά παρέκκλιση τονίζουμε του άρθρου 21 του ν. 4354/2015.

Γιατί, αλήθεια; Αυτή δεν είναι η δουλειά τους; Γιατί νομοθετεί η Κυβέρνηση, συνεχώς, κατά παρέκκλιση των νόμων;

Εκτός αυτού, η αποζημίωση καθορίζεται ξανά από τον Υπουργό, στην παράγραφο 3.

Εμείς, τουλάχιστον, θεωρούμε αδιανόητη τη μη ύπαρξη πλαισίων ενώ, φυσικά, υπάρχει θέμα ηθικού κινδύνου, αφού κάποιοι θα εισπράξουν ειδικές αμοιβές, για να πιστοποιήσουν μεγάλες ζημίες, σε ορισμένες επιχειρήσεις.

Στο άρθρο 21, θεωρούμε πως, για μεγάλες έκτακτες ενισχύσεις, θα πρέπει να υπάρχει διεξοδικότερος έλεγχος, όπως, για παράδειγμα, στην περίπτωση των πυρκαγιών της Ηλείας και του Ταμείου Μολυβιάτη. Για τον ίδιο λόγο, θα πρέπει να διατηρούνται οι φάκελοι για μεγαλύτερο χρονικό διάστημα, αφού -τουλάχιστον ηλεκτρονικά- είναι, σήμερα, δυνατόν.

Από το άρθρο 22, τώρα, διαπιστώνεται πως το καθεστώς εξουσιοδότησης λαμβάνει πλέον επικές διαστάσεις, αφού παρατίθεται μία μακρά λίστα από εξουσιοδοτήσεις στον εκάστοτε Υπουργό Οικονομικών, κυρίως. Καθώς, επίσης, στους Υπουργούς Ανάπτυξης και εσωτερικών, για τη διαχείριση της αρωγής. Για παράδειγμα, εξουσιοδοτείται να καθορίζει το ύψος, τον τρόπο και τις προϋποθέσεις καταβολής αποζημίωσης, αναιρώντας, ουσιαστικά, την ουσία του νόμου. Το γεγονός αυτό μας βρίσκει εντελώς αντίθετους, αφού θεωρούμε πιο αποτελεσματική τη δημοκρατία και το κράτος δικαίου. Είμαστε σίγουροι πως ο Υπουργός δεν πιστεύει κάτι διαφορετικό, αλλά απλά συμβιβάζεται με τις απαιτήσεις των δανειστών που θέλουν να αποφεύγουν τον Κοινοβουλευτικό Έλεγχο. Το κάνει, επειδή, διαφορετικά, δεν θα μπορεί να δανείζεται η χώρα. Αυτό είναι, πάντως, ένα από τα προβλήματα του δανεισμού. Και αυτός είναι ο λόγος, για τον οποίον δεν συμφωνούμε με τη σπατάλη που διαπιστώνεται συνεχώς με δανεικά -όλο με νέα δανεικά.

Το άρθρο 25, αφορά στην κατάργηση του φόρου επιτηδεύματος για τους αγρότες, που έχουν συμπληρώσει τουλάχιστον 5 έτη τήρησης Βιβλίων και υποβολής ΦΠΑ. Εν προκειμένω, δεν καταλαβαίνουμε γιατί πρέπει να ισχύει ο συγκεκριμένος περιορισμός, ειδικά για νέους αγρότες. Ιδίως σήμερα, που χρειάζονται επενδύσεις στον κλάδο, μεταξύ άλλων για να απορροφήσει το πλεονάζον δυναμικό από τον τουρισμό. Σε κάθε περίπτωση, η ρύθμιση παρέχει μια μικρή ελάφρυνση, σε σχέση με τα προβλήματα που αντιμετωπίζει ο κλάδος. Όπως το παράδειγμα των ζωοτροφών, οι τιμές των οποίων -το γνωρίζουμε όλοι- έχουν αυξηθεί κατακόρυφα, αυξάνοντας το κόστος, σε μεγάλο βαθμό, των κτηνοτρόφων. Είναι απαράδεκτο δε, το ότι δεν υπάρχει κοστολόγηση, ούτε εδώ, από το Γενικό Λογιστήριο του Κράτους. Εδώ, πουθενά. Ειδικά αφού αφορά ένα Υπουργείο που κατηγορεί, συνεχώς, την Αξιωματική Αντιπολίτευση -και πολύ σωστά, φυσικά- ότι δεν ποσοτικοποιεί τα μέτρα που προτείνει.

Με στοιχεία το 2018, βρήκαμε πως το κόστος ανέρχεται στα 27,8 εκατομμύρια ευρώ, όπως θα καταθέσουμε στα Πρακτικά. Οπότε, η ερώτηση μας, εδώ, είναι εάν ισχύει.

Για τις παρατάσεις, γενικότερα, όπως στο άρθρο 26, υπάγονται στην τακτική του «βλέποντας και κάνοντας» της Κυβέρνησης. Οπότε, δεν έχει νόημα να τη σχολιάζουμε κάθε φορά. Θα λέγαμε, πάντοτε, τα ίδια.

Το άρθρο 28 είναι αόριστο και θα εξειδικευτεί με Απόφαση του Υπουργού. Τονίζουμε πως, αν μη τι άλλο, χρειάζεται μεγάλη προσοχή, επειδή ακούγονται πάρα πολλά για απάτη με επιστρεπτέες και με ενισχύσεις αυτών που έχουν τις κατάλληλες γνωριμίες. Διαβάζουμε, πάντως, ότι οι ενισχύσεις θα είναι από 500 έως 4.000 ευρώ. Με βάση το τελευταίο άρθρο, εφαρμόζονται αναδρομικά από την 1/5/2020.

Τι σημαίνει, αλήθεια; Πρόκειται για 4.000 ευρώ για 1 έτος; Δεν το καταλαβαίνουμε. Εάν ναι, αποτελεί λύση, όπως το παράδειγμα της εστίασης; Είναι δύσκολο να καταλάβει κανείς πως η μοναδική λύση είναι το σταμάτημα των κυκλωμάτων που καταστρέφουν, τόσο την οικονομία, όσο και την υγεία;

Στο άρθρο 30, που αφορά στην προσθήκη 3 δις στον Προϋπολογισμό, έχουμε ήδη αναφερθεί. Το ποσόν, ασφαλώς, δεν επαρκεί για τα αλόγιστα επιδόματα και για την κυβερνητική σπατάλη.

Στο άρθρο 31 - που προτιμούμε να μη σχολιάσουμε- τα ποσά, που αναφέρει το Γενικό Λογιστήριο για το κόστος, είναι 180.000 ευρώ για τις ετήσιες αυξήσεις και 916.000 από τα αναδρομικά.

Πόσα, όμως, άτομα περιλαμβάνονται και γιατί; Δεν είναι μεγάλο ποσόν, αλλά τι θα συμβεί αν αρχίσουν να ευνοούνται επιλεκτικά κάποιες κατηγορίες, πόσο μάλλον με δανεικά χρήματα αφού το κράτος μας είναι υπερχρεωμένο;

Τέλος, στο άρθρο 32, στην παράγραφο 1, ο νομοθέτης εννοούσε προφανώς παράγραφο 2 και 3 επειδή 4 και 5 δεν υπάρχουν, γεγονός που τεκμηριώνει την προχειρότητα του νομοσχεδίου. Στην παράγραφο 2, διαπιστώνουμε πρόβλεψη αναδρομικότητας από 1/1/2020 για τους κατόχους αγροτικών εκμεταλλεύσεων, που δεν είναι κατά κύριο επάγγελμα αγρότες, ενώ δεν υπάρχει ανάλογη πρόβλεψη για τους κατά κύριο επάγγελμα αγρότες. Μας φάνηκε περίεργο, οπότε η ερώτησή μας είναι εάν υπάρχει κάποιος λόγος που δεν καταλάβαμε ή αν πρόκειται για λάθος.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ(Ειδικός Αγορητής του ΜέΡΑ25)**: Κύριε Πρόεδρε, Βουλεύτριες και Βουλευτές, Υπουργέ, θα αρχίσω την ομιλία με το άρθρο 12, στην τροπολογία, όπου είναι προφανές ότι σας ενοχλούν τα κινήματα, τα οποία βγαίνουν συλλογικά και μαζικά απέναντι σε εγκαταστάσεις ανεμογεννητριών σε οικόπεδα, που δεν έχουν άδειες οικοδομής, δεν έχουν όλες τις απαραίτητες άδειες, δεν έχουν άδειες εγκατάστασης. Βάζετε την αστυνομία να προστατεύει, στην ουσία παράνομες δραστηριότητες, χωρίς τις απαραίτητες αδειοδοτήσεις. Σας ενοχλεί η αντίδραση. Οι τοπικές κοινωνίες ζητάνε συμμετοχή στην απόφαση. Η ευρωπαϊκή επιτροπή ζητάει να σταματήσετε να χωροθετείτε αιολικά στις προστατευόμενες περιοχές. Είμαστε στον προθάλαμο για την καταδίκη σχετικά με αυτό, στο ευρωπαϊκό δικαστήριο.

Κύριε Υπουργέ, επειδή είδα ότι καταθέσατε τροπολογία, παρακαλώ ενημερωθείτε κιόλας από τον Υπουργό Περιβάλλοντος για αυτό το ζήτημα. Η ευρωπαϊκή επιτροπή έχει κάνει αιτιολογημένη γνώμη και ετοιμάζει την παραπομπή μας, για την αδειοδότηση αιολικών σε προστατευόμενες περιοχές. Επίσης, έχουμε ήδη καταδικαστεί για τη μη προστασία των προστατευόμενων περιοχών, δεν πάει πολύς καιρός, στα τέλη Δεκέμβρη του 2020. Εσείς θέλετε να διευκολύνετε ξανά και ξανά, τροπολογία – τροπολογία, αυτή είναι η διαδικασία, ενώ η ευρωπαϊκή επιτροπή σας λέει ρητά τι είναι αυτό που χρειάζεται να κάνουμε. Λέει ρητά, ότι η Ελλάδα και αναφέρομαι στο κείμενο της επιτροπής του 2019, όπου η ευρωπαϊκή επιτροπή ήρθε, το Joint Research Centre, μελέτησε τις τιμές του ηλεκτρικού στην Ελλάδα, τις τιμές των φωτοβολταϊκών, είδε με δορυφορικές εικόνες μία, μία τις ταράτσες, εντόπισε τα κενά που υπάρχουν και που χωράνε φωτοβολταϊκά και είπαν, ότι από όλες τις χώρες της Ευρωπαϊκής Ένωσης, η Ελλάδα είναι αυτή που μπορεί να έχει τη μεγαλύτερη ωφέλεια - μιλάμε βέβαια, για ωφέλεια για τα νοικοκυριά - από την εγκατάσταση φωτοβολταϊκών στις στέγες, αντί να βάζετε αιολικά στις πιο ευαίσθητες περιοχές, αντί να βάζετε τα αιολικά μέσα στην καρδιά της φύσης. Αυτό που καλούμαστε να προστατεύσουμε δηλαδή, για να αντέξουμε, η ζωή γύρω μας, ο πλανήτης και εμείς, την κλιματική κρίση. Σας λέει η επιτροπή, ότι αν πάτε και βάλτε τα φωτοβολταϊκά στις ταράτσες και τις στέγες, θα μπορούμε να παράγουμε άμεσα το 30% και πλέον της ενέργειας και αν το συνδυάσετε βέβαια και με ένα «εξοικονομώ κατ’ οίκον», που να μπορεί να καλύψει όλα τα νοικοκυριά, όπως θα έπρεπε να είχατε κάνει στο ταμείο ανάκαμψης, θα μιλούσαμε αυτή τη στιγμή για μια έκρηξη αναπτυξιακή, πραγματική ανάκαμψη. Σκεφτείτε πόσα μικρά επαγγέλματα θα κινητοποιούνταν, πόσοι μικροί επαγγελματίες και αυτοαπασχολούμενοι, πόσα μικρά μαγαζιά, σκεφτείτε πόσα νοικοκυριά θα βελτίωναν το εισόδημά τους και βέβαια, σκεφτείτε τι θα σήμαινε αυτό το 30%, που στην ουσία με την εξοικονόμηση θα ξεπερνούσε και το 40% της κατανάλωσης της ενέργειας για την Ελλάδα, όταν με όλα τα αιολικά, που διευκολύνετε και με αυτή σας την τροπολογία, έως σήμερα παράγεται μόλις το 13% της ενέργειας και δεν είμαι καθόλου σίγουρος αν η ενέργεια είναι εγκατεστημένη ισχύ, σε αυτή που αναφερόμαστε με αυτό το νούμερο.

Οπότε προφανώς και σας καλούμε να αποσύρετε αυτή την τροπολογία και να κινηθείτε προς αυτό που λέει και η Ευρωπαϊκή Επιτροπή, πού είναι η εγκατάσταση των ΑΕΠ. Ναι. Να γίνουμε πρότυπη χώρα απέναντι στην κλιματική κρίση; Ναι, μπορούμε να γίνουμε. Όχι καθιστώντας τις ΑΠΕ στο φυσικό περιβάλλον, αλλά στο ανθρωπογενές και όχι δίνοντας τα έσοδα και τα οφέλη σε πέντε επιχειρηματίες των ΑΠΕ, αλλά σε όλα τα νοικοκυριά.

Εσείς λειτουργείτε στο θέμα της κλιματικής κρίσης όπως και στο θέμα της υγειονομικής κρίσης. Έχουμε μια υγειονομική κρίση, η οποία τσακίζει την οικονομία με τον τρόπο που τη διαχειρίζεστε. Και αναφέρομαι στον τρόπο, διότι είναι κοινός τόπος ότι εσείς στοχοποιήσατε τους ανθρώπους και όχι τον κοροναϊό. Κινηθήκατε στο να περιορίσετε την ελευθερία των πολιτών και των οικονομικών δραστηριοτήτων, αντί να κάνετε από την πρώτη στιγμή τα τεστ που σας ζητούσαμε, να εντοπίζετε ποιος νοσεί και μαζί με τις επαφές του, με την ανίχνευση των ανθρώπων που συνάντησε το τελευταίο διάστημα, να υπάρξει καραντίνα. Εσείς επιλέξατε να μην κάνετε τεστ, να κλειδώσετε ανθρώπους και οικονομικές δραστηριότητες. Ήταν πραγματικά βολικό αυτό που κάνατε για την εξυπηρέτηση των στόχων σας, για τη συγκέντρωση των οικονομικών δραστηριοτήτων σε λίγους.

Έχουμε πει ξανά και ξανά ότι οι ίδιοι οι μικροί επιχειρηματίες λένε ότι περίπου το 40% δεν θα ξανανοίξει τα μαγαζιά του. Ψηφίσατε την προηγούμενη βδομάδα τη διευκόλυνση ανοίγματος νέων μαγαζιών και δραστηριοτήτων όταν ακριβώς ξέρετε ότι αυτοί που θα ανοίξουν δεν είναι αυτοί που κλείνουν τα μαγαζιά τους από οικονομική αδυναμία, αλλά αυτοί οι μεγάλοι που κερδίζουν από την κρίση.

Και, βέβαια, τώρα αλλάζετε τον Προϋπολογισμό. Σας είχαμε ενημερώσει και τότε, όταν ψηφίζαμε τον προϋπολογισμό, ότι είναι μάταιο να συζητάμε για τον Προϋπολογισμό. Πάρα πολύ απλά γιατί ήταν ένας ανεφάρμοστος προφανώς Προϋπολογισμός που δεν λάμβανε υπόψη τα επερχόμενα κύματα. Ένας Προϋπολογισμός που μείωνε τον μέγιστο όριο δαπανών για το Υπουργείο Υγείας. Φέρνετε τώρα μια τροποποίηση του Προϋπολογισμού κατά 3 δισ.. Φέρατε και στο προηγούμενο νομοσχέδιο μια τροπολογία που αυξάνετε επίσης κατά 1,5 δισ. τον Προϋπολογισμό. Κανένα από αυτά δεν πηγαίνει στην υγεία. Κανένα από αυτά δεν πηγαίνει στο πιο υποχρηματοδοτημένο Εθνικό Σύστημα Υγείας στην Ευρώπη στην πράξη. Και αναφέρομαι βέβαια και στα νούμερα γιατί μας κατέταξαν αρχικά στην τελευταία θέση και μετά στην 7η από το τέλος θέση όσον αφορά την αύξηση των δαπανών υγείας εν μέσω κορονοϊού. Αναφέρομαι στην κατακρεούργηση του συστήματος τα τελευταία 10 χρόνια και αναφέρομαι και στα 160 εκατομμύρια ευρώ που θα αρκούσε να δώσετε - τώρα με την αναθεώρηση που κάνετε - για να φτιαχτούν 1000 κλίνες ΜΕΘ και στο μισό δισ. που θα αρκούσαν για να φτιαχτούν για να προσληφθούν όλοι οι απαραίτητοι γιατροί. Μισό δισεκατομμύριο είναι η εκτίμηση του προστίμου που θα πληρώσουμε στην Ευρωπαϊκή Ένωση λόγω της μη συμμόρφωσης με την καταδικαστική απόφαση για τις προστατευόμενες περιοχές. Η μη συμμόρφωση προκύπτει από καταγγελία που έκαναν οι περιβαλλοντικές οργανώσεις για το άρθρο 217 που είχατε φέρει ως Κυβέρνηση, που ενώ μας καταδίκασε η Ευρωπαϊκή Ένωση για έλλειψη διαχειριστικών σχεδίων, την έλλειψη της οριοθέτησης των περιοχών απόλυτης προστασίας στις προστατευόμενες περιοχές και στις περιοχές NATURA, εσείς προχωράτε πριν γίνουν οι σχετικές μελέτες, πριν οριστούν οι ζώνες απόλυτης προστασίας, στην εγκατάσταση δραστηριοτήτων κατ’ εξαίρεση σ’ αυτές τις περιοχές και υποχρεώνετε τους μελετητές να λάβουν υπόψη αυτές τις εγκαταστάσεις που θα βάλετε και όχι το βιολογικό απόθεμα για τη σημασία της περιοχής για το ποια περιοχή θα κρίνουν απόλυτης προστασίας.

Αντί να κάνετε τα απαραίτητα για την υγεία, βάζετε μπροστά τον Πτωχευτικό Κώδικα. Ξεκινάτε κατασχέσεις από 1/4 για νομικά πρόσωπα, από 1/6 για φυσικά πρόσωπα και πλειστηριασμούς κ.ο.κ.. Ακριβώς, για να κλείσετε τις επιχειρήσεις, όπως επιθυμείτε στην πράξη, για να συγκεντρωθούν σε λίγους.

Τώρα όσον αφορά το νομοσχέδιο. Μίλησα από την αρχή και μιλάω ως ΜέΡΑ25, ότι δεν αρκεί να υπάρχει ένα πλαίσιο. Συστήνετε ένα πλαίσιο για τις αποζημιώσεις και τις φυσικές καταστροφές. Δεν αρκεί το πλαίσιο, όταν λείπει η πολιτική βούληση για αποζημιώσεις.

Θα επαναλάβω και πάλι. Δύο φορές οι πολίτες της Καρδίτσας έκαναν συλλαλητήριο ζητώντας το αυτονόητο, εξατομικευμένους ελέγχους, να βλέπει η πολιτεία ποια είναι η πραγματική σοδειά που υπήρχε, ποια είναι η πραγματική σοδειά που χάθηκε το εισόδημα και αυτό να αποζημιώνεται. Και όχι να πηγαίνουμε με την διαδικασία του ΕΛΓΑ, όπου περίπου το 60% αποζημιώνεται από τη μέση παραγωγή του συγκεκριμένου καλλιεργητικού προϊόντος στη συγκεκριμένη περιοχή. Στατιστικά, δηλαδή, αντιμετωπίζετε το θέμα και όχι εξατομικευμένα. Αυτό μπορεί να οδηγήσει σε απώλεια πάνω του μέσου εισοδήματος για τον αγρότη.

Γι’ αυτό μιλάνε για αλλαγή και του Κανονισμού και του ΕΛΓΑ.

Γι’ αυτό ζητάνε, επίσης, να είναι πιο σωστές αυτές οι επιτροπές, με εκπροσώπους από επιμελητήριο όσον αφορά τις επιχειρήσεις, να γίνεται διαγραφή των ασφαλιστικών και φορολογικών βαρών που έχουν προκύψει στη διάρκεια που υπήρξε αδυναμία για τον εργαζόμενο, για τον μικρό επιχειρηματία, για τον αγρότη λόγω της φυσικής καταστροφής.

Αυτά ζητάμε για τους αγρότες και τους πολίτες που πλήττονται από φυσικές καταστροφές.

Ζητάμε, όμως, τα ίδια και για τους ανθρώπους που πλήττονται από τον κορωνοϊό αυτή τη στιγμή.

Δυστυχώς, εσείς φέρνετε αναστολές πληρωμών, πάτε πίσω τα βάρη σε ανθρώπους, που δεν θα έχουν τη δυνατότητα να βγάλουν εισόδημα, προκειμένου να αποπληρώσουν στο μέλλον.

Σας ζητάμε να αλλάξετε πορεία, γιατί πραγματικά οδηγείτε σε μια τεράστια, πρωτόγνωρη συγκέντρωση οικονομικών δραστηριοτήτων σε πάρα πολλούς λίγους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Αρσένη.

Το λόγο έχει ο κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, κάθε ουσιαστική, κάθε πραγματική μεταρρύθμιση έχει ως απαραίτητη προϋπόθεση να μην αντιμετωπίζει τις καταστάσεις με δογματισμό να μην αναπαράγει ούτε να τροφοδοτεί στασιμότητα, αλλά να αποτελεί ένα μέρος μιας γόνιμης τεχνικής αναδιάρθρωσης, η οποία συνθέτη την εικόνα της νέας Ελλάδας. Της νέας Ελλάδας, την οποία πιστεύουμε, οραματιζόμαστε και αγωνιζόμαστε για να την κάνουμε πράξη.

Στην πατρίδα μας, πολλές φορές οι μεταρρυθμίσεις ταυτίζονται με τις συγκρούσεις, αφού εναντίον τους, δυστυχώς, συνασπίζονται όλες οι δυνάμεις της αδράνειας. Γι’ αυτό δεν χωρά καμία αμφιβολία πως η ανοικοδόμηση της χώρας δεν βασίζετε μόνο στα χρήματα του Ταμείου Ανάκαμψής, οσονούπω, φτάνουν και στη χώρα μας, αλλά έχει ως νομικά χαρακτηριστικά, το σχέδιο, την τόλμη και την αποφασιστικότητα.

Τα παραπάνω στοιχεία αποτυπώνονται ξεκάθαρα στο σχέδιο νόμου που συζητούμε σήμερα στην Επιτροπή Οικονομικών της Βουλής.

Επί της ουσίας. Το Υπουργείο Οικονομικών έρχεται να ανατρέψει τα στερεότυπα.

Σε κάθε θεομηνία ακούγεται μονότονα η ίδια φράση «δεν υπάρχει κράτος». Όχι φυσικά ως υπόσταση, αλλά με την έννοια της αρωγής και της υποστήριξης στους πληττόμενους από μια θεομηνία.

Με το εν λόγω σχέδιο νόμου ανταποκρινόμενοι στις προκλήσεις της εποχής, παρεμβαίνουμε καταλυτικά στο υφιστάμενο κατακερματισμένο και αναποτελεσματικό θεσμικό πλαίσιο, διορθώνοντας λάθη και παραλείψεις του χθες.

Ας είμαστε ρεαλιστές, σήμερα υπάρχει πολύ μεγάλη γραφειοκρατία που συνεπάγεται ταλαιπωρία για τους πληγέντες από θεομηνίες.

Αυτό οφείλεται στο γεγονός ότι υπάρχει πληθώρα νόμων, που πολλές φορές ο ένας προσκρούει και αναιρεί τον άλλον, ότι εμπλέκονται τουλάχιστον τρία Υπουργεία για τον καθορισμό του ύψους της αποζημίωσης και όλα τα παραπάνω οδηγούν σε μεγάλη καθυστέρηση όσον αφορά στην καταβολή των χρημάτων, των αποζημιώσεων.

Πολλές φορές στην καλύτερη των περιπτώσεων, οι πληγέντες εισπράττουν τις αποζημιώσεις από τις θεομηνίες που δικαιούνται μετά από δύο ή τρία χρόνια. Η Κυβέρνηση, έχοντας αναλύσει τα δεδομένα και έχοντας εντοπίσει τις αδυναμίες τής ισχύουσας νομοθεσίας προχωρά στη δημιουργία ενός ολοκληρωμένου καθεστώτος αποζημιώσεων των επιχειρήσεων που πλήττονται από φυσικές καταστροφές και συντονίζει τις διαδικασίες αποκατάστασης και ενίσχυσης των πλητώμενων περιοχών.

Με τον τρόπο αυτό πετυχαίνουμε, αφενός την αποκατάσταση της κανονικότητας στις δοκιμαζόμενες επιχειρήσεις και αφετέρου, τη στήριξη της εθνικής οικονομίας, μέσω της εξομάλυνσης της οικονομικής ζωής της επιχείρησηςπου βρέθηκε ενώπιον εκτάκτων συνθηκών. Πως το καταφέρνουμε; Με τη διαμόρφωση ενός συνεκτικού πλαισίου όσον αφορά στην επιχορήγηση των επιχειρήσεων που έχουν πληγεί από θεομηνίες, με την ψηφιοποίηση των διαδικασιών, με το συντονισμό των μέτρων αποκατάστασης και στήριξης, ώστε η Πολιτεία να έχει πλήρη εικόνα για τις ανάγκες που πρέπει να καλύψει, με τη δημιουργία εξειδικευμένων επιχειρησιακών δομών, αλλά και με τη διαδικασία ελέγχου της όλης διαδικασίας που διασφαλίζει την προάσπιση του δημοσίου συμφέροντος.

Κυρίες και κύριοι συνάδελφοι, το κύριο ζητούμενο σε μία θεομηνία είναι η άμεση ενεργοποίηση του κρατικού μηχανισμού εντός ενός πλαισίου εθνικού συντονισμού.

Σήμερα κάνουμε ένα τολμηρό βήμα προς αυτήν την κατεύθυνση, δημιουργώντας τις κατάλληλες προϋποθέσεις για την αποτελεσματική αντιμετώπιση μελλοντικών κρίσεων. Ο πόνος που προκάλεσαν οι θεομηνίες στην πατρίδα μας στο πρόσφατο, αλλά και στο μακρινό παρελθόν γίνεται σπόρος, ώστε να μην ακουστεί ξανά πως «Το Κράτος δεν είναι εδώ». Δεδομένου μάλιστα ότι οι θεομηνίες δεν έχουν πολιτικό αποτύπωμα, αλλά η επιτυχημένη διαχείρισή τους καθορίζεται από τη συνέπεια εκείνων που «κρατούν το τιμόνι» της ευθύνης, δική μας αποστολή είναι να βελτιώσουμε σημαντικά τη δυνατότητα του Κράτους να συνδράμει στους πολίτες του.

Η συμφιλίωση πολίτη/κράτους είναι το μεγαλύτερο κέρδος που θα διασφαλίσουμε την επόμενη ημέρα, μια ημέρα αυξημένων προκλήσεων και προσδοκιών, για τις οποίες καλούμαστε όλοι μας «να περάσουμε πάνω από τον πήχη».

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Θεόφιλος Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Καλημέρα, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο προωθείται ένα πραγματικό δίχτυ ασφάλειας και προστασίας για την ανακούφιση των επιχειρήσεων, των κατά κύριο επάγγελμα αγροτών και των κατόχων αγροτικών εκμεταλλεύσεων που δεν είναι κατά κύριο επάγγελμα αγρότες, από τις θεομηνίες, που θα στηρίζεται με έναν τρόπο πιο ευέλικτο, συνεκτικό και οργανωμένο.

Οι σοβαρές αρνητικές επιπτώσεις της κλιματικής αλλαγής και τα ακραία καιρικά φαινόμενα, όπως πλημμύρες, πυρκαγιές, καύσωνες, παγετοί θα έχουν ως συνέπεια την καταστροφή περιουσιακών στοιχείων, κατασκευών, υποδομών και την ύφεση του αγροτικού εισοδήματος.

Το υφιστάμενο νομικό πλαίσιο είναι κατακερματισμένο και αναποτελεσματικό με πληθώρα εμπλεκομένων φορέων και ελλιπή συντονισμό.

Με τις διατάξεις του νομοσχεδίου επιδιώκεται η συνολική αναμόρφωση και ενδυνάμωση του θεσμικού πλαισίου στον τομέα της κρατικής αρωγής μετά από την επέλευση της θεομηνίας.

Οι βραχυπρόθεσμοι στόχοι είναι:

Πρώτον, η οριοθέτηση και επιτάχυνση των διαδικασιών.

Δεύτερον, ο συντονισμός των διαδικασιών προώθησης των μέτρων ενίσχυσης και αποκατάστασης σε εθνικό επίπεδο.

Τρίτον, η ψηφιοποίηση των διαδικασιών.

Τέταρτον, η θεσμοθέτηση συγκεκριμένων και επαρκών εγγυήσεων για την τήρηση των κανόνων των κρατικών ενισχύσεων, η ταυτόχρονη αποφυγή νομοθετικών αλληλοεπικαλύψεων και η κάλυψη νομοθετικών κενών.

Μακροπρόθεσμοι στόχοι είναι:

Πρώτον, η αποκατάσταση της κανονικότητας στην οικονομική ζωή πλητώμενων επιχειρήσεων μετά από μια έκτακτη συνθήκη.

Δεύτερον, είναι η στήριξη της εθνικής οικονομίας μέσω της προστασίας του εισοδήματος. Τι προβλέπει η νέα νομοθεσία και τι σκοπό έχει; Πρώτον, διαμορφώνεται ένα ολοκληρωμένο, συνεκτικό και απλοποιημένο πλαίσιο για την επιχορήγηση των επιχειρήσεων, που έχουν πληγεί από θεομηνίες. Δεύτερον, προβλέπεται η διαμόρφωση μιας διαδικασίας συντονισμού των μέτρων αποκατάστασης και στήριξης. Τρίτον, δημιουργούνται εξειδικευμένες δομές για υπηρεσιακή διαχείριση του καθεστώτος στήριξης των επιχειρήσεων. Συγκεκριμένα, αποσαφηνίζονται οι δικαιούχοι και κωδικοποιείται η διαδικασία τόσο της επιχορήγησης, όσο και της προκαταβολής. Θεσμοθετείται με τρόπο απλό και υπολογισμένο το πλαίσιο αναφορικά με την ενίσχυση της πρώτης αρωγής, ένα εφάπαξ βοήθημα, που στοχεύει στην άμεση ανακούφιση των επιχειρήσεων.

Εντάσσονται στο θεσμικό πλαίσιο το δικαίωμα αποζημίωσης από τη θεομηνία οι αγροτικές εκμεταλλεύσεις τόσο των κατά κύριο επάγγελμα αγροτών, όσο και ένα μικρότερο ποσοστό των ιδιωτών που δεν είναι κατά κύριο επάγγελμα αγρότες. Ήδη ενεργοποιείται ο νέος νόμος για την κρατική αρωγή και τίθεται σε εφαρμογή. Όπως είπε ο Πρωθυπουργός, που είδε από κοντά τις σημαντικές ζημιές στην αγροτική παραγωγή από τον παγετό, η καταγραφή των ζημιών θα γίνει με ακρίβεια και οι παραγωγοί θα αποζημιωθούν με δικαιοσύνη και ταχύτητα.

Για αυτό και άμεσα γίνεται έκτακτη σύσκεψη μεταξύ του ΕΛΓΑ, του Υπουργείου Αγροτικής Ανάπτυξης και του Υπουργείου Οικονομικών, για μια ακόμα έκτακτη οικονομική ενίσχυση του ΕΛΓΑ, προκειμένου να στηριχθούν οι πληγέντες παραγωγοί, αλλά και οι εργαζόμενοι επιχειρήσεων που συνδέονται με την αγροτική παραγωγή. Νοιαζόμαστε και για τους εργαζόμενους και θέλουμε να γνωρίζουν όλες και όλοι ότι κανείς δεν θα μείνει απροστάτευτος από το Κράτος, με ό,τι αυτό συνεπάγεται. Για την ασφαλιστική τους κάλυψη μίλησε ο Πρωθυπουργός και ήδη υποβάλλονται δηλώσεις εκ μέρους των αγροτών και προσλαμβάνονται επιπλέον γεωπόνοι για τον ΕΛΓΑ για την ταχύτατη καταγραφή των εκτεταμένων ζημιών από τους παγετούς σε οπωροκηπευτικά, φρούτα και δενδρώδεις καλλιέργειες, όπως αμύγδαλα, κεράσια, ροδάκινα, αχλάδια και άλλα.

Δημιουργούνται, ακόμη, με το νομοσχέδιο επιτροπές κρατικής αρωγής στις περιφέρειες για τις καταγραφές και εκτιμήσεις των ζημιών σε επιχειρήσεις. Ψηφιοποιείται η διαδικασία με την δημιουργία ηλεκτρονικής πλατφόρμας σε συνεργασία με το Υπουργείο Ψηφιακής Διακυβέρνησης για γρήγορη και αποτελεσματική οικονομική ενίσχυση. Παρέχονται κίνητρα για την ιδιωτική ασφάλιση. Παράλληλα, το Υπουργείο οικονομικών προτείνει με το νομοσχέδιο πέραν της επιχορήγησης και για το ποσό που καλύπτεται από το ασφαλιστήριο συμβόλαιο, να ισχύει το αφορολόγητο, ακατάσχετο και ανεκχώρητο στα χέρια του Δημοσίου ή τρίτων, η μη υπαγωγή σε οποιαδήποτε κράτηση, τέλος ή εισφορά, καθώς και η μη δέσμευση με βεβαιωμένα χρέη στη φορολογική διοίκηση και το Δημόσιο στους δήμους στις περιφέρειες τα ασφαλιστικά ταμεία ή τα πιστωτικά ιδρύματα. Επίσης, το σχέδιο νόμου εξαιρεί από την υποχρέωση καταβολής του τέλους επιτηδεύματος τους αγρότες και τους αλιείς. Το συγκεκριμένο μέτρο τίθεται σε εφαρμογή και από το προηγούμενο φορολογικό έτος, προκειμένου να υπάρξει ουσιαστική φορολογική ελάφρυνση για αυτές τις δύο κατηγορίες επαγγελματιών.

Κυρίες και κύριοι συνάδελφοι, η Κυβέρνηση δίνει προτεραιότητα στην ανακούφιση των πολιτών, την αποσόβηση των κινδύνων οικονομικών κραδασμών από την κλιματική αλλαγή, αλλά και την αποκατάσταση της κανονικότητας στην οικονομική ζωή των πληττόμενων επιχειρήσεων και αγροτικών εκμεταλλεύσεων, μετά από μια έκτακτη συνθήκη και αυτό το αποδεικνύει στην πράξη με άμεσο, λειτουργικό και δίκαιο τρόπο. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Η τοποθέτησή μου θα δομηθεί σε τρεις ενότητες, στην πρώτη ενότητα θα προσπαθήσω να απαντήσω σε κάποια ερωτήματα που ετέθησαν και κάποιες νομοτεχνικές βελτιώσεις, στην δεύτερη ενότητα θα καταθέσω πλήρη στοιχεία και παρουσιάσεις του τι έχει αποδοθεί στην πραγματική οικονομία το προηγούμενο χρονικό διάστημα εξαιτίας των θεομηνιών και στην τρίτη ενότητα θα μιλήσω για την τροπολογία.

Κυρίες και κύριοι συνάδελφοι, όπως ανέφερα και κατά την πρώτη συνεδρίαση της Επιτροπής και μετά και τη συζήτηση που ακολούθησε στις επόμενες συνεδριάσεις, ακούστηκαν ορισμένες σκέψεις και προτάσεις οι οποίες πράγματι κινούνται στην κατεύθυνση και στη φιλοσοφία του νομοσχεδίου. Προτάσεις οι οποίες αξιολογήθηκαν αξιολογούνται, ώστε με τη μεταρρυθμιστική μας προσπάθεια να κάνουμε το βέλτιστο για τη χώρα και τους πολίτες ιδιαίτερα αυτούς που πλήττονται. Άκουσα σήμερα ενδεικτικά για το εάν υπάρχει ορισμός και αν πρέπει να τεθεί ο ορισμός για την θεομηνία. Ο όρος θεομηνία είναι όρος του ενωσιακού νομοθέτη, υπάρχει στο άρθρο 107 της Συνθήκης για τη λειτουργία της Ευρωπαϊκής Ένωσης, υπάρχει στο άρθρο 2 του Κανονισμού 702/2014 και στο άρθρο 50 του κανονισμού 651/ 2014. Στην αιτιολογική έκθεση γίνεται μνεία των σχετικών άρθρων του ενωσιακού δικαίου άρα ο ορισμός βρίσκεται εκεί.

Το νομοσχέδιο αντικαθιστά το άρθρο 36 του νόμου 2459/1997, όπου γινόταν αναφορά μόνο σε επιχορήγηση. Το παρόν νομοσχέδιο θεσπίζει και προκαταβολή και στο άρθρο 6 την ενίσχυση της πρώτης αρωγής. Στο Ταμείο Κρατικής Αρωγής συμμετέχει και το Υπουργείο Εσωτερικών που έχει εικόνα και αρμοδιότητα για τα ζητήματα των Οργανισμών Τοπικής Αυτοδιοίκησης. Σε ότι αφορά το Υπουργείο Εργασίας και Κοινωνικών Υποθέσεων, έχει βγει απόφαση για αναστολή ασφαλιστικών υποχρεώσεων, κακώς είπατε ότι ακόμα δεν έχει γίνει κάτι, θα την καταθέσω, 12/4/2021 αναστολή καταβολής τρεχουσών ασφαλιστικών εισφορών για έξι μήνες αρχής γενομένης από την 1η του μήνα, 12/4/2021, ήδη έχει υλοποιηθεί.

Να δούμε όμως -αυτές είναι κάποιες απαντήσεις σε κάποια ερωτήματα-κάποιες νομοτεχνικές βελτιώσεις που θα κατατεθούν στο σχέδιο νόμου που σήμερα συζητάμε. Πρώτον, για να μην υπάρχει καμία ανασφάλεια δικαίου και καμία ενδεχόμενη ερμηνευτική ασάφεια ως προς το πεδίο εφαρμογής των δικαιούχων, διαγράφεται από την αιτιολογική έκθεση μνεία στη γνωμοδότηση του Νομικού Συμβουλίου του Κράτους. Σημειώνεται στο σημείο αυτό, ότι η γνωμοδότηση δεν εξαιρεί συνολικά τους ιδιώτες αγρότες, κτηνοτρόφους και αλιείς, αλλά υπό συγκεκριμένες προϋποθέσεις. Ωστόσο, δεν θα επιμείνουμε σε αυτό και μετά τη σχετική συζήτηση που έγινε στις προηγούμενες συνεδριάσεις της Επιτροπής, διαγράφεται συνολικά η γνωμοδότηση από την αιτιολογική έκθεση, ώστε να είναι σαφής η αρχική μας στόχευση για την προστασία του αγροτικού κόσμου, άλλωστε η μνεία τόσο των φυσικών όσο και των νομικών προσώπων, αναφερόταν εξαρχής και στο ίδιο το κείμενο του νομοσχεδίου στο άρθρο 3. Η στόχευσή μας για τη στήριξη του πρωτογενούς του αγροτικού κόσμου τόσο των κατ’ επάγγελμα αγροτών όσο και των ετεροεπαγγελματιών που γίνεται για πρώτη φορά να τονίσω, πιστεύω ότι έχει γίνει αντιληπτή απ’ όλη την πολιτική ηγεσία του Υπουργείου Οικονομικών.

Δεύτερον, λαμβάνουμε απόψεις προβληματισμούς αναφορικά με τον ρόλο και τον έλεγχο του Περιφερειακού Συντονιστή. Πράγματι, ο Περιφερειακός Συντονιστής ενδέχεται να χρειαστεί συνδρομή στο έργο του και για το λόγο αυτό προσθέτουμε σχετική πρόβλεψη στην παράγραφο 2 του άρθρου 15, όπως αναφέρθηκε και ο αγαπητός συνάδελφος Εισηγητής από το ΚΙΝΑΛ, ώστε να προκύπτει ρητά ότι επικουρείται από τις αρμόδιες υπηρεσίες της Περιφέρειας.

Τρίτον, για λόγους βελτιστοποίησης διάταξης. Συμφωνούμε, ότι η αναφορά που γίνεται στη παράγραφο 6 του άρθρου 15, όσον αφορά στον συντονισμό του περιφερειακού συντονιστή από τον αρμόδιο Αντιπεριφερειάρχη, ενδέχεται να δημιουργήσει ερμηνευτικά ζητήματα. Για το λόγο αυτό, η παράγραφος 6 αναδιατυπώνεται, ώστε να καθίσταται σαφής η βούλησή μας, ότι ο περιφερειακός συντονιστής εκτελεί το έργο του υπό τις οδηγίες και τον άμεσο έλεγχο του Αντιπεριφερειάρχη, ενώ διαγράφεται η λέξη «συντονισμός» από τον Αντιπεριφερειάρχη. Ωστόσο, όπως είχα αναφέρει και στην πρώτη συνεδρίαση και το επισήμανε και ο Υφυπουργός την Παρασκευή, είναι κρίσιμη η αναφορά στα άρθρο 160 του ν. 3852/2010 του «Καλλικράτη» δηλαδή, η οποία και παραμένει στην παράγραφο 6, ώστε να περιχαρακώνεται η αρμοδιότητα του περιφερειακού συντονιστή και να διασφαλίζεται το αναγκαίο θεσμικό προβάδισμα του αρμόδιου Αντιπεριφερειάρχη. Άρα, στην πρώτη ενότητα της τοποθέτησής μου έδωσα απαντήσεις και κατέθεσα συγκεκριμένες βελτιώσεις μέχρι σήμερα, όπως αυτές προέκυψαν από τη συζήτηση που κάναμε και από την ακρόαση των φορέων.

Κυρίες και κύριοι συνάδελφοι, όπως είχα υποσχεθεί και στην πρώτη συνεδρίαση, και επειδή βούλησή μας και το κάνουμε συστηματικά, είναι η πλήρης διαφάνεια και η κοινωνική λογοδοσία, θα αφιερώσω την δεύτερη ενότητα της τοποθέτησής μου στην παροχή συγκεκριμένων στοιχείων για τις αποζημιώσεις μέχρι σήμερα στις πληγείσες περιοχές. Διότι, ακούστηκαν και σήμερα όροι, όπως ανεπάρκεια, κοροϊδίες από την αγαπητή συνάδελφο του Κομμουνιστικού Κόμματος Ελλάδος, στους οποίους οφείλω να απαντήσω με συγκεκριμένα στοιχεία.

Θα αναφερθώ στην άμεση ανταπόκριση του κρατικού μηχανισμού, στις δύο μεγάλες θεομηνίες που έπληξαν τη χώρα μας κατά το δεύτερο εξάμηνο του 2020 και τέθηκαν υπό τον συντονισμό του Γενικού Γραμματέα Οικονομικής Πολιτικής, του κ. Τριαντόπουλου, αρχικά τον «Ιανό» και στη συνέχεια, τον σεισμό που ακολούθησε στη Σάμο. Άμεση ανταπόκριση, η οποία ήταν αποτέλεσμα συλλογικής προσπάθειας. Το τονίζω και το επαναλαμβάνω, συλλογικής προσπάθειας, υπό την κατεύθυνση του Πρωθυπουργού με την ενεργό συμμετοχή και συνεργασία των εμπλεκόμενων υπουργείων. Όπως είναι, το Υπουργείο Ανάπτυξης και Υποδομών, το Εσωτερικών, το Αγροτικής Ανάπτυξης και Τροφίμων και ο ΕΛΓΑ, το Περιβάλλοντος και Ενέργειας, το Ναυτιλίας και Νησιωτικής Πολιτικής, το Εργασίας και Κοινωνικών Υποθέσεων, το Πολιτισμού και Αθλητισμού και φυσικά, το Ψηφιακής Διακυβέρνησης. Και αναφέρομαι σε ενεργό συμμετοχή, τόσο των Υπουργών, όσο και των αρμόδιων Γενικών Γραμματέων, με συχνή παρουσία στο πεδίο και συνεργασία με όλες τις βαθμίδες τοπικής αυτοδιοίκησης, αλλά και τους παραγωγικούς φορείς. Φυσικά, σημαντική ήταν και η συνεισφορά, η συμβολή των συναδέλφων Βουλευτών από κάθε πτέρυγα της Βουλής, σε κάθε πληττόμενη περιοχή.

Σας παρουσιάζω λοιπόν, πλήρη στοιχεία για αποκατάσταση υποδομών, δικτύων, αντιπλημμυρικών έργων, λιμένων, στήριξη και επιχορήγηση επιχειρήσεων και εργαζομένων, στήριξη πρωτογενούς τομέα, αποκατάσταση ζημιών, στήριξη νοικοκυριών, οικοσκευών και κατοικιών, καθώς και αποκατάσταση Ιερών Ναών και Μνημείων. Είναι συγκεκριμένοι πόροι που έχουν ήδη κατευθυνθεί στην πραγματική οικονομία, σ αυτούς οι οποίοι πλήττονται με ρυθμούς ταχείς που δεν έχουν σχέση με ότι συνέβαινε στο παρελθόν.

Αρχικά θα ήθελα να σταθούμε στα στοιχεία που σχετίζονται άμεσα με την διαδικασία επιχορήγησης των επιχειρήσεων μετά από θεομηνίες. Τόσο για να γίνει αντιληπτή η αλλαγή που πραγματοποιούμε, όσο και να είναι ξεκάθαρο σε όλους τι ίσχυε μέχρι σήμερα. Γιατί αυτό δεν το άκουσα από κανέναν ομιλητή.

Με το ισχύον καθεστώς λοιπόν, η εν λόγω επιχορήγηση δινόταν κατά βάση σε ποσοστό 30% της εκτιμηθείσας ζημιάς μετά από 3 ή και περισσότερα χρόνια. Δεν ήταν λίγες μάλιστα οι φορές που επιχορήγηση έφτανε στους δικαιούχους, πληττόμενες δηλαδή επιχειρήσεις, ακόμα και μετά από 5 έτη. Ενώ υπήρχαν και περιπτώσεις που μετά από τόσα χρόνια, χωρίς στήριξη, η επιχορήγηση έβρισκε αυτές τις επιχειρήσεις, δυστυχώς, κλειστές. Πλέον η καταβολή 20% της ζημίας της πληττόμενης επιχείρησης, άρχισε να καταβάλλεται μέσα στις πρώτες εβδομάδες από την επέλευση της θεομηνίας. Έτσι, στην περίπτωση του «Ιανού» όπου και η περίμετρος είναι εξαιρετικά μεγάλη αφού επεκτείνεται σε τρεις περιφέρειες και περιλαμβάνει όπως σωστά είπατε και πολλές αγροτικές εκμεταλλεύσεις, μέχρι πριν από λίγες ημέρες, είχε χορηγηθεί το 20% της ζημιάς σε 1650 επιχειρήσεις και αγροτικές εκμεταλλεύσεις.

Πρόκειται για ποσό 6,7 εκατομμυρίων ευρώ που αντιστοιχεί σε συνολική ζημιά 33,4 εκατομμύρια ευρώ.

Παράλληλα στη Σάμο, όπου οι επιχειρήσεις επλήγησαν από το σεισμό αλλά και από την πλημμύρα που ακολούθησε έχει σχεδόν ολοκληρωθεί η διαδικασία παροχής του 20% ζημιάς σε 265 επιχειρήσεις. Πρόκειται για ποσό 730.000 ευρώ που αντιστοιχεί σε συνολική ζημιά 3,6 εκατομμύρια ευρώ, και φυσικά, από τη στιγμή που ολοκληρωθεί η πρώτη φάση αυτή της παροχής προκαταβολής άμεσα προχωρά και η δεύτερη, που είναι η παροχή και του υπόλοιπου ποσοστού της επιχορήγησης.

Στο σημείο αυτό, θέλω να σημειώσω, να επισημάνω και να τονίσω, ότι για να καταλήξουμε στο τελικό ποσοστό της επιχορήγησης, πρέπει πρώτον: να έχει ολοκληρωθεί η διαδικασία παροχής προκαταβολής, η οποία πραγματοποιείται σε συνεργασία με την Περιφέρεια και η από μέρους της- της Περιφέρειας, δηλαδή- αποστολή των σχετικών στοιχείων. Και δεύτερον, να έχουμε μια ολοκληρωμένη εικόνα για το συνολικό ποσό της ζημιάς σε κάθε Περιφερειακή Ενότητα, αλλά και για τα υπόλοιπα μέτρα που έχουν επιστρατευτεί για τη στήριξη των επιχειρήσεων σε κάθε περιοχή μετά την εκάστοτε θεομηνία. Έτσι απαντώ και στους συναδέλφους που ρωτούσαν ποιο θα είναι το τελικό ποσοστό της επιχορήγησης στον Ιανό και πότε αυτό θα καταβληθεί.

Αξίζει, όμως, να σταθούμε και σε μια σειρά από άλλα στοιχεία που εμπεριέχονται στις παρουσιάσεις, τις οποίες θα καταθέσω και αποτυπώνουν το μέγεθος, αλλά και την αμεσότητα της στήριξης της κυβέρνησης προς τους πληγέντες, ώστε η αρωγή να φτάσει στους πολίτες και να διαμορφωθούν γρήγορα οι συνθήκες για την αποκατάσταση κανονικότητας. Θα καταθέσω στα Πρακτικά τις δύο παρουσιάσεις επειδή στην Ολομέλεια σίγουρα δεν θα έχω σχετικό χρόνο.

Συγκεκριμένα: Μέχρι τώρα για τον «Ιανό» που έπληξε τρεις Περιφέρειες και 23 Δήμους διατέθηκαν ή εξασφαλίστηκαν περισσότερα από 85 εκατομμύρια ευρώ για έργα αντιπλημμυρικής θωράκισης και προστασίας στο πλαίσιο των παραχωρήσεων μέσω του Υπουργείου Υποδομών και Μεταφορών.

41,6 εκατομμύρια ευρώ προς στους δήμους για άμεση αντιμετώπιση των ζημιών και των αναγκών αποκατάστασης υποδομών και δικτύων μέσω του Υπουργείου Εσωτερικών από το Πρόγραμμα Δημοσίων Επενδύσεων.

89,5 εκατομμύρια ευρώ στις Περιφέρειες για τις αποκαταστάσεις υποδομών και δικτύων μέσω του Υπουργείου Ανάπτυξης και Επενδύσεων και Υπουργείου Εσωτερικών από το Πρόγραμμα Δημοσίων Επενδύσεων.

23 εκατομμύρια ευρώ προς τους δήμους για έργα άμεσης αντιμετώπισης ζημιών σε οδικά δίκτυα και υποδομών από το Υπουργείο Υποδομών και μεταφορών.

Περισσότερα από 140 εκατομμύρια ευρώ για την κατασκευή και αποκατάσταση μεγάλων έργων υποδομών και δικτύων στην Περιφερειακή Ενότητα Καρδίτσας από το Υπουργείο Υποδομών και Μεταφορών μέσω του Προγράμματος Δημοσίων Επενδύσεων.

9 εκατομμύρια ευρώ σε 7.817 επιχειρήσεις από τον τέταρτο κύκλο της εκστρατείας προκαταβολής χωρίς να έχουν μείωση τζίρου, αλλά ως στήριξη λόγω «Ιανού» από το Υπουργείο Οικονομικών.

38,1 εκατομμύρια ευρώ ως εφάπαξ ενίσχυση σε 4.764 επιχειρήσεις μέσω του Υπουργείου Υποδομών και Μεταφορών από το αποθεματικό του Κρατικού Προϋπολογισμού που διαχειρίζεται το Υπουργείο Οικονομικών.

46,6 εκατομμύρια ευρώ προς τον πρωτογενή τομέα για αποζημιώσεις φυτικού και ζωικού κεφαλαίου από τον ΕΛΓΑ μετά την οικονομική ενίσχυσή του από το Υπουργείο Οικονομικών.

Περισσότερα από 5 εκατομμύρια ευρώ για αποκαταστάσεις των αρδευτικών δικτύων και υποδομών των ΤΟΕΒ, ώστε να μην εκτροχιαστεί ο παραγωγικός προγραμματισμός μέσω του Υπουργείου Αγροτικής Ανάπτυξης και Τροφίμων και του Υπουργείου Εσωτερικών με πόρους του Υπουργείου Οικονομικών και του Προγράμματος Δημοσίων Επενδύσεων, αντίστοιχα.

16,6 εκατομμύρια ευρώ για αποζημιώσεις για τις πρώτες ανάγκες των νοικοκυριών και την οικοσκευή μέσω του Υπουργείου Εσωτερικών από το αποθεματικό του Κρατικού Προϋπολογισμού που διαχειρίζεται το Υπουργείο Οικονομικών.

27,7 εκατομμύρια ευρώ ως εφάπαξ ενίσχυση σε 6.217 κατοικίες μέσω του Υπουργείου Υποδομών και Μεταφορών από το αποθεματικό του Κρατικού Προϋπολογισμού που διαχειρίζεται το Υπουργείο Οικονομικών.

Σαράντα τρία εκατομμύρια ευρώ, ως αρχική εκτίμηση, για την παροχή στεγαστικής συνδρομής σε φυσικά και νομικά πρόσωπα, αλλά και για την επιδότηση ενοικίου και συγκατοίκησης, από τα αρμόδια Υπουργεία. Δεν νομίζω αυτά να είναι ψίχουλα.

Αντίστοιχη ήταν και η αντιμετώπιση προς τη σεισμόπληκτη Σάμο, όπου επλήγησαν οι δήμοι Ανατολικής και Δυτικής Σάμου και σε αρκετά μικρότερο βαθμό αυτό της Ικαρίας. Μέχρι σήμερα, έχουν διατεθεί ή δεσμευθεί 10 εκατομμύρια ευρώ προς την Περιφέρεια για την αποκατάσταση ζημιών σε δίκτυα, υποδομές και λιμένες από το Πρόγραμμα Δημοσίων Επενδύσεων του Υπουργείου Ανάπτυξης και Επενδύσεων.

Επίσης, 7,2 εκατομμύρια ευρώ προς τους δήμους Σάμου και Ικαρίας, για τις πρώτες αποκαταστάσεις ζημιών σε υποδομές και δίκτυα, καθώς και για την προώθηση της διαδικασίας κατεδάφισης επικινδύνως ετοιμόρροπων κτιρίων, μέσω του Υπουργείου Εσωτερικών, από το Πρόγραμμα Δημοσίων Επενδύσεων.

Περίπου ένα εκατομμύριο ευρώ προς τους δήμους Σάμου για προκατασκευασμένες σχολικές αίθουσες, από την ΚΤΥΠ του Υπουργείου Υποδομών και Μεταφορών και για αντιμετώπιση προβλημάτων στο δίκτυο ύδρευσης, από το Υπουργείο Ναυτιλίας και Νησιωτικής Πολιτικής.

Δυόμισι εκατομμύρια ευρώ για αποζημιώσεις για τις πρώτες ανάγκες των νοικοκυριών και την οικοσκευή, μέσω του Υπουργείου Εσωτερικών, από το αποθεματικό του Κρατικού Προϋπολογισμού που διαχειρίζεται το Υπουργείο Οικονομικών.

Εκατό εκατομμύρια ευρώ, ως αρχική εκτίμηση, για την παροχή στεγαστικής συνδρομής σε φυσικά και νομικά πρόσωπα, αλλά και για την επιδότηση ενοικίου και συγκατοίκησης από τα αρμόδια Υπουργεία.

Επίσης, 1,1 εκατομμύρια ευρώ για την προώθηση μέτρων άρσης ετοιμορροπίας για ιερούς ναούς και μνημεία, μέσω του Υπουργείου Πολιτισμού και Αθλητισμού, από το Πρόγραμμα Δημοσίων Επενδύσεων.

Όπως θα παρατηρήσατε και στις δύο περιπτώσεις, σημείωσα τους πόρους που έχουν διατεθεί ή δεσμευθεί μέχρι σήμερα και γι’ αυτό δεν σταματάμε εδώ, αλλά συνεχίζουμε. Παρακολουθούμε από κοντά κύριοι συνάδελφοι και απορώ πώς λέτε για διαμαρτυρίες, όταν έχουμε μαζί με το Γενικό Γραμματέα, συστηματική επαφή με τους φορείς σε όλες αυτές τις περιοχές. Παρακολουθούμε, συνεπώς, τη διαδικασία στήριξης των περιοχών που έχει πληγεί από θεομηνίες, όπου χρειαστεί επεκτείνουμε τη στήριξη και προβαίνουμε σε πρωτοβουλίες, για να ανακουφίσουμε νοικοκυριά και επιχειρήσεις, στις δύσκολες στιγμές που βιώνουν.

Προφανώς, δεν έχουμε φτάσει στο βέλτιστο, γι’ αυτό και νομοθετούμε σήμερα, για να το προσεγγίσουμε. Και πάντα θα υπάρχουν περιθώρια βελτίωσης. Και σε αυτή την περίπτωση, δεν θα με ακούτε να θριαμβολογώ, αλλά ούτε να μεμψιμοιρούμε και να κινδυνολογούμε. Αποτύπωσα με απόλυτη διαφάνεια τα στοιχεία, γιατί αφορούν στοιχεία, καταβολές ποσών, από τους Έλληνες φορολογούμενους προς Έλληνες φορολογούμενους και οφείλουμε να έχουμε πλήρη διαφάνεια.

Ας ελπίσουμε, φυσικά, να μην υπάρχει άλλη θεομηνία, ώστε να μην απαιτηθεί επέκταση των ρυθμίσεων και νέα μέτρα στήριξης. Δυστυχώς, όμως- και ακούστηκε ορθώς σήμερα - η κλιματική αλλαγή είναι μια πραγματικότητα και πρέπει να είμαστε πάντα σε ετοιμότητα. Να κινούμαστε προληπτικά και να έχουμε τα εργαλεία και τις διαδικασίες, για να βρεθούμε δίπλα στους πολίτες και τις επιχειρήσεις, όταν αυτό απαιτηθεί.

Λόγω, λοιπόν, της κλιματικής αλλαγής, εκτιμώ, ότι είναι πιθανότερο, ιδιαίτερα λόγω και της γεωγραφικής θέσης της χώρας μας στην περιοχή της Μεσογείου, να βρισκόμαστε αντιμέτωποι πιο συχνά με κάποια θεομηνία ή με ακραία καιρικά φαινόμενα και φυσικά, τους συνεπαγόμενους οικονομικούς κραδασμούς.

Ένα τέτοιο φαινόμενο, ήταν και ο πρόσφατος παγετός. Βρεθήκαμε, δυστυχώς, τις προηγούμενες εβδομάδες, αντιμέτωποι με ένα ακόμα ακραίο καιρικό φαινόμενο, έναν σπάνιο παγετό, ο οποίος επέφερε σημαντικές ζημιές στην αγροτική παραγωγή σε πολλές περιοχές της πατρίδας μας.

Όπως και στις προηγούμενες περιπτώσεις, έτσι και εδώ, η Κυβέρνηση θα αντιμετωπίσει άμεσα, αποτελεσματικά, με μεθοδικότητα και δίκαιο τρόπο, το ζήτημα.

Σήμερα, μετά από οδηγία του Πρωθυπουργού, πραγματοποιήθηκε σχετική σύσκεψη του Υπουργείου Οικονομικών με το Υπουργείο Αγροτικής Ανάπτυξης και Τροφίμων και τον ΕΛΓΑ για να δρομολογηθούν άμεσα τα επόμενα βήματα χαρτογράφησης, οριοθέτησης, αποτύπωσης, καταγραφής και αντιμετώπισης όλων των ζητημάτων που έχουν προκύψει από τον πρόσφατο παγετό και άμεσα θα έχετε σχετική ενημέρωση.

Δυο λόγια για την τροπολογία. Θα ακολουθήσει και άλλη τροπολογία στην Ολομέλεια στην οποία θα ενσωματωθούν και άλλες φορολογικές διατάξεις, κυρίως, αυτές που έχουν να κάνουν με τις φορολογικές δηλώσεις και ο λόγος είναι ότι μετά το Πάσχα θα ξεκινήσει η υποβολή των φορολογικών δηλώσεων και οφείλουμε τις όποιες αλλαγές αναλαμβάνουμε την πρωτοβουλία να υλοποιήσουμε να τις νομοθετήσουμε πρωθύστερα και γι΄ αυτό θα υπάρχει και άλλη τροπολογία κυρίως με διατάξεις που αφορούν τις φορολογικές δηλώσεις.

Με την τροπολογία την οποία υποβάλαμε μεταξύ άλλων προβλέπονται τα εξής: Απαλλάσσονται από την υποχρέωση καταβολής του συνολικού μισθώματος και για τον μήνα Απρίλιο οι μισθωτές επαγγελματικής μίσθωσης προς εγκατάστασης οριζόμενης επιχείρησης για την οποία έχουν ληφθεί ειδικά και έκτακτα μέτρα περί αναστολής ή προσωρινής απαγόρευσης λειτουργίας και εκτιμούμε ότι αυτή την εβδομάδα, μέχρι τα μέσα της εβδομάδος, θα έχουν προχωρήσει οι αποζημιώσεις σε ιδιοκτήτες για εκκρεμότητες των μηνών Νοεμβρίου μέχρι Ιανουάριο και οι πρώτες καταβολές για 2 μαζί μήνες, Φεβρουάριο και Μάρτιο, που τώρα θα ξεκινήσει η διαδικασία.

Δεύτερον, προβλέπεται και για το 2021, όπως ήδη ίσχυε για τα έτη 2018 έως 2020, η κατ΄ εξαίρεση δυνατότητα άρσης ακινησίας οχημάτων, αυτοκινήτων και μοτοσικλετών ιδιωτικής χρήσης με μερική καταβολή των τελών κυκλοφορίας κατά τα οριζόμενα ποσοστά τελών σε αναλογία με τους μήνες για τους οποίους γίνεται η άρση ακινησίας αντί της καταβολής του συνόλου των ετήσιων τελών κυκλοφορίας. Επίσης, ορίζεται η υποχρέωση καταβολής κατ΄ αναλογία των τελών κυκλοφορίας για τους μήνες που υπολείπονται μέχρι το τέλος του έτους και όχι το σύνολο των ετήσιων τελών κυκλοφορίας σε περίπτωση άρσης της αναγκαστικής ακινησίας οχήματος.

Τρίτον, παρέχεται η δυνατότητα για τα ενάριθμα επιβατικά οχήματα και τις μοτοσικλέτες να εκδίδεται προσωρινή άδεια κυκλοφορίας ηλεκτρονικά μέσω της ενιαίας ψηφιακής πύλης της δημόσιας διοίκησης.

Τέταρτον, παρέχεται δυνατότητα δωρεάν κατά κυριότητα παραχώρησης ακινήτων, τα οποία ανήκουν στο Υπουργείο Οικονομικών στις περιφέρειες προς στέγαση των υπηρεσιών των περιφερειών με απόφαση του αρμοδίου οργάνου του Υπουργείου Οικονομικών.

Πέμπτον, προβλέπεται ότι οι απαιτήσεις των εργαζομένων για την καταβολή του συνόλου ή μέρους αποζημίωσης λόγω καταγγελίας της σύμβασης εργασίας, οι οποίες έχουν γεννηθεί κατά την τελευταία διετία πριν από την υπαγωγή της επιχείρησης σε ειδική διαχείριση προαφαιρούνται από το προϊόν της ειδικής διαχείρισης και αποδίδονται στους δικαιούχους.

Έκτον, με υπουργική απόφαση -σας είχα προϊδεάσει- μπορεί να αναστέλλεται για έξι μήνες με δυνατότητα ισόχρονης παράτασης από την επέλευση της θεομηνίας η διενέργεια κάθε πράξης αναγκαστικής εκτέλεσης, ιδίως πλειστηριασμών, κατασχέσεων και αποβολών, επί της κινητής ή ακίνητης περιουσίας πληγέντων φυσικών και νομικών προσώπων, καθώς και νομικών οντοτήτων.

Τέλος, έβδομον, ενισχύονται οι αρμοδιότητες του Υπουργείου Οικονομικών σχετικά με την υποβολή δηλώσεων για τη συμμετοχή της χώρας σε ταμεία ή χρηματοδοτικούς μηχανισμούς που διενεργούνται εντός του Διεθνούς Νομισματικού Ταμείου. Και αυτό γιατί με το ισχύον θεσμικό πλαίσιο εξουσιοδοτείται ο Υπουργός Οικονομικών για τη ρύθμιση θεμάτων μόνο σχετικά με την αύξηση του μεριδίου της Ελλάδος στο Διεθνές Νομισματικό Ταμείο και τη συμμετοχή της Ελλάδας στο κεφάλαιο της Διεθνούς Τράπεζας Ανασυγκρότησης και Ανάπτυξης, του Διεθνούς Οργανισμού Ανάπτυξης και του Διεθνούς Οργανισμού Χρηματοδοτήσεως χωρίς να παρέχεται στον Υπουργό Οικονομικών η εξουσιοδότηση να δηλώνει τη συμμετοχή της χώρας σε ταμεία ή χρηματοδοτικούς οργανισμούς ή χρηματοδοτικούς μηχανισμούς και να αποφασίζει σχετικά με την καταβολή εισφορών ή συνδρομών σύμφωνα με τις διατάξεις του δημόσιου λογιστικού. Δεν έχει να κάνει αυτό σε τίποτα με την δανειοδότηση της χώρας από το Διεθνές Νομισματικό Ταμείο που ούτως ή άλλως κατά 80% έχει αποπληρωθεί από τη σημερινή κυβέρνηση. Έχει να κάνει με την πάγια συμμετοχή της χώρας στο Διεθνές Νομισματικό Ταμείο.

Με τη ρύθμιση, επέρχεται η αναγκαία προσαρμογή, συνεπώς το θεσμικό πλαίσιο, ώστε η Ελλάδα να μπορέσει να συμμετάσχει -για να ξέρετε γιατί το κάνουμε - στην συνεισφορά των κρατών μελών, προκειμένου να συγκεντρωθεί ποσό ύψους 1,4 δισεκατομμυρίων δολαρίων, σε συνέχεια σχετικής απόφασης που έλαβε τον Μάρτιο του 2020, το Εκτελεστικό Συμβούλιο του Διεθνούς Νομισματικού Ταμείου, για την υιοθέτηση μιας σειράς μεταρρυθμίσεων για έναν χρηματοδοτικό μηχανισμό, ώστε να δοθεί η δυνατότητα παροχής άμεσης ανακούφισης από το χρέος, για τα πλέον φτωχά και ευάλωτα μέλη, που έχουν επηρεαστεί από την πανδημία του κορονοϊού και οποιαδήποτε μελλοντική επιδημία. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Εμείς ευχαριστούμε πολύ κ. Υπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του σχεδίου νόμου του Υπουργείου Οικονομικών «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός Κρατικός Προϋπολογισμός και συνταξιοδοτική ρύθμιση».

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε με τις θέσεις των κομμάτων επί της αρχής.

Η Νέα Δημοκρατία, δια του Εισηγητή της, κ. Αμανατίδη, ψηφίζει **υπέρ**.

Ο ΣΥΡΙΖΑ, δια του Εισηγητή, κ. Κόκκαλη, **επιφυλάσσεται.**

Το Κίνημα Αλλαγής, δια του Ειδικού Αγορητή, κ. Καμίνη, **επιφυλάσσεται**.

Το ΚΚΕ, δια της Ειδικής Αγορήτριας, κυρίας Μανωλάκου, ψηφίζει **κατά.**

Η Ελληνική Λύση, δια του Ειδικού Αγορητή, κ. Βιλιάρδου, **επιφυλάσσεται** και

το ΜέΡΑ25, δια του Ειδικού Αγορητή, κ. Αρσένη, **ψηφίζει κατά.**

Εισερχόμαστε στην ψήφιση επί των άρθρων. Τα άρθρα 1 έως 31 γίνονται δεκτά;

**ΠΟΛΛΟΙ ΒΟΥΛΕΥΤΈΣ:** Δεκτά, δεκτά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Επομένως, τα άρθρα 1 έως 31, γίνονται δεκτά ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

* Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Αμανατίδης, Σάββας Αναστασιάδης, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Γεώργιος Αρβανιτίδης, Νικόλαος Καραθανασόπουλος, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 13.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**